Nea Edi Kan a Ɔde Kɔmaa Korintofo 14:1-40\nNkɔmhyɛ ne kasa horow akyɛde (1-25)\nMomma Kristofo nhyiam nkɔ so ne kwan so, ne kwan so (26-40)\nMmea gyinabea wɔ asafo no mu (34, 35)\n14 Monhwehwɛ ɔdɔ, nanso monkɔ so nyere mo ho* nhwehwɛ honhom mu akyɛde no denneennen, na sɛ ɛbɛyɛ yiye a, monhyɛ nkɔm.+ 2 Efisɛ nea ɔka kasa foforo no, ɛnyɛ nnipa na ɔka kyerɛ wɔn; ɔka kyerɛ Onyankopɔn, na obiara nte ase.+ Mmom ɔnam honhom no so ka ahintasɛm kronkron.+ 3 Nanso nea ɔhyɛ nkɔm no, ɔde ne kasa hyɛ nnipa den, ɔde hyɛ wɔn nkuran, na ɔde kyekye wɔn werɛ. 4 Nea ɔka kasa foforo no, ɔhyɛ ɔno ara ne ho den, na nea ɔhyɛ nkɔm de, ɔhyɛ asafo no den. 5 Minyae a, anka mo nyinaa ka kasa foforo,+ nanso mepɛ sɛ mohyɛ nkɔm+ mmom. Nokwasɛm ne sɛ, nea ɔhyɛ nkɔm no, ɔkyɛn nea ɔka kasa foforo, gye sɛ ɔkyerɛ ase ma ɛhyɛ asafo no den. 6 Nanso anuanom, seesei sɛ meba mo nkyɛn, na meka kasa foforo kyerɛ mo, na sɛ mankasa ankyerɛ mo wɔ oyikyerɛ+ anaa nimdeɛ+ anaa nkɔmhyɛ anaa ɔkyerɛkyerɛ mu a, mfaso bɛn na mubenya afi me hɔ? 7 Ɛte sɛ nneɛma a nkwa nnim a ɛwɔ nnyigyei, te sɛ atɛntɛbɛn anaa sanku. Sɛ nsonsonoe biara amma nnyigyei no mu a, ɛbɛyɛ dɛn na wobehu nea wɔrebɔ wɔ atɛntɛbɛn so ne nea wɔrebɔ wɔ sanku so? 8 Na sɛ torobɛnto no annyigye yiye a, hena na obesiesie ne ho akɔko? 9 Saa ara na mo nso, sɛ moamfa tɛkrɛma no anka asɛm a ntease wom a, ɛbɛyɛ dɛn na obi bɛte nea moreka no ase? Ɛbɛyɛ te sɛ nea morekasa gu mframa mu kwa. 10 Kasa ahorow ahorow pii na ebia ɛwɔ wiase, nanso emu biara wɔ nea ɛkyerɛ. 11 Na sɛ mente kasa no ase a, nea ɔrekasa no bebu me sɛ meyɛ ɔhɔho, na me nso mebu nea ɔrekasa no sɛ ɔyɛ ɔhɔho. 12 Saa ara na mo nso, esiane sɛ mopɛ honhom akyɛde no denneennen nti, akyɛde a ɛbɛma asafo no anya nkɔso no, mommɔ mmɔden sɛ mubenya ama aboro so.+ 13 Enti ma nea ɔka kasa foforo no mmɔ mpae sɛ obetumi akyerɛ ase.+ 14 Na sɛ mede kasa foforo bi rebɔ mpae a, ɛyɛ honhom akyɛde a wɔde ama me no na ɛrebɔ mpae no, na m’adwene de, ɛnyɛ hwee. 15 Ɛnde dɛn na menyɛ? Mede honhom akyɛde no bɛbɔ mpae, na mede m’adwene nso abɔ mpae. Mede honhom akyɛde no bɛto dwom, na mede m’adwene nso ato dwom. 16 Anyɛ saa na wode honhom akyɛde no yi ayɛ a, ɛbɛyɛ dɛn na obi a ɔwɔ mo mu agye w’aseda mpaebɔ no so sɛ “Amen,” bere a onnim nea woreka no? 17 Ɛwom, woreda ase yiye de, nanso ɛnhyɛ onipa no den. 18 Meda Onyankopɔn ase sɛ meka kasa horow pii sen mo nyinaa. 19 Nanso asafo no mu de, anka mepɛ sɛ mede m’adwene* ka nsɛm anum sɛnea ɛbɛyɛ a metumi akyerɛkyerɛ* afoforo sen sɛ mɛka nsɛm mpem du wɔ kasa bi mu.+ 20 Anuanom, monnyɛ mo ho sɛ mmofra wɔ ntease mu,+ na bɔne ho de, monyɛ mo ho sɛ mmofra;+ na monyɛ nnipa a wɔanyin yiye wɔ ntease mu.+ 21 Wɔakyerɛw wɔ Mmara no mu sɛ: “‘Mede ahɔho tɛkrɛma* ne ahɔho ano bɛkasa akyerɛ ɔman yi, nanso ɛno mpo wɔrentie me,’ Yehowa* na waka.”+ 22 Enti kasa horow yɛ sɛnkyerɛnne ma wɔn a wonnye nni, ɛnyɛ gyidifo.+ Na nkɔmhyɛ de, ɛyɛ gyidifo dea, ɛnyɛ wɔn a wonnye nni dea. 23 Enti sɛ asafo mũ no nyinaa behyia faako, na wɔn nyinaa ka kasa horow, na nnipa foforo anaasɛ wɔn a wonnye nni ba bi a, wɔrenka sɛ moabobɔ adam anaa? 24 Nanso sɛ mo nyinaa rehyɛ nkɔm, na sɛ obi a onnye nni anaasɛ onipa foforo ba bi a, mo nyinaa mo nsɛm no bɛkasa akyerɛ no, na ɛbɛma watɔ ne bo ase ahwehwɛ ne mu. 25 Ɛba saa a, ɛbɛma nea ɛwɔ ne komam ada adi, na ɔde n’anim bebutuw fam asom Onyankopɔn, na waka sɛ: “Onyankopɔn wɔ mo mu ampa.”+ 26 Enti anuanom, dɛn na mobɛyɛ? Sɛ muhyiam a, obi wɔ dwom, obi wɔ nkyerɛkyerɛ, obi wɔ oyikyerɛ, obi wɔ kasa foforo, ɛnna obi nso wɔ nkyerɛase.+ Momma biribiara nyɛ nea ɛhyɛ den. 27 Na sɛ obi ka kasa foforo a, momma ɛnyɛ nnipa baanu, anaa aboro so ara, baasa. Wɔnka no nnidiso nnidiso, na ɛsɛ sɛ obi kyerɛ ase.+ 28 Na sɛ obi a ɔbɛkyerɛ ase nni hɔ a, ɛsɛ sɛ omua n’ano wɔ asafo no mu, na ɔkasa kyerɛ ne ho ne Onyankopɔn. 29 Momma adiyifo baanu anaa baasa+ nkasa, na momma wɔn a aka no nhu nea ɛkyerɛ. 30 Nanso sɛ obi foforo te hɔ na onya oyikyerɛ a, momma nea wadi kan rekasa no mmua n’ano. 31 Na mo nyinaa betumi ahyɛ nkɔm, oyi wie a, na oyi nso ahyɛ ne de, sɛnea ɛbɛyɛ a obiara besua biribi, na ahyɛ obiara nkuran.+ 32 Ɛsɛ sɛ adiyifo no hyɛ wɔn honhom akyɛde no so. 33 Efisɛ Onyankopɔn nyɛ sakasaka Nyankopɔn, na mmom ɔyɛ asomdwoe Nyankopɔn.+ Sɛnea ɛte wɔ akronkronfo asafo nyinaa mu no, 34 momma mmea mmua wɔn ano wɔ asafo no mu, efisɛ wonni hokwan sɛ wɔkasa.+ Mmom momma wɔmmrɛ wɔn ho ase,+ sɛnea Mmara no nso ka no. 35 Sɛ wɔpɛ sɛ wosua biribi a, wommisa wɔn kununom wɔ fie, efisɛ ɛyɛ aniwu sɛ ɔbea bɛkasa wɔ asafo no mu. 36 Mo mu na Onyankopɔn asɛm no fi bae anaa? Anaa mo nko ara na wɔde maa mo? 37 Sɛ obi susuw sɛ ɔyɛ odiyifo anaa ɔwɔ honhom akyɛde a, ɛsɛ sɛ ogye tom sɛ nea merekyerɛw mo yi yɛ Awurade ahyɛde. 38 Na sɛ obi annye eyi antom a, ɔno nso wɔrennye no ntom.* 39 Enti me nuanom, monyere mo ho sɛ mobɛhyɛ nkɔm,+ nanso ɛnsɛ sɛ mobara kasa foforo.+ 40 Na mmom momma biribiara nkɔ so fɛfɛɛfɛ, ne kwan so, ne kwan so.*+\n^ Anaa “me ntease.”\n^ Anaa “metumi de m’ano akyerɛkyerɛ.”\n^ Ebetumi nso akyerɛ, “Na sɛ obi bu n’ani gu so a, momma ɔnyɛ sɛnea ɔte no ara.”\n^ Anaa “a nhyehyɛe da ho.”


So apam foforo no yɛ nnipakuw 144000 pɛ? – 4Jehovah (Yehowa)\nPosted in Nsԑmmisa ԑkɔ ma Yehowa Adansefo, Ɔsԑmpaka\nGyidi nsɛmti ahorow nyinaa a obi betumi ne Yehowa Adansefo besusuw ho no, biribiara nni ho a ɛsom bo kyɛn Yesu Kristo Nipa ko a ɔyɛ ne nkwagye ne daa nkwa ho nsɛm nsɛm. Yehowa Adansefo wɔ nkwagye akuw abien nhyehyɛe a ɛno mu na woakyekyɛ wɔn akyidifo mu akuw abien. Wɔfrɛ akuw a edi kan “nguankuw ketewa” a wɔyɛ nnipa dodow 144000 na afei kuw a ɛto so abien no wɔfrɛ no “nnipakuw kɛse” wɔyɛ adessama dodow a aka nyinaa. Saa wohwehwɛ nea wɔgye di fa akuw abien nkwagye nhyehyɛe mu a, ɛbɛda adi sɛ mfomso kɛse wɔ Ɔwɛn Aban nkyerɛkyerɛm efisɛ Kyerɛwnsɛm nkyekyem biako mpo mfoa wɔn adwene soronko a ɛfa asɛm yi ho.Yehowa Adansefo gye di sɛ hokwan nyinaa a ɛwɔ Apam Foforo no mu yɛ kuw a edi kan a ɛyɛ nnipa 144000 no dea. Wɔka sɛ akyidifo dodow no a ɛwɔ kuw a edi kan yi (kakra bi nni hokwan) wɔpaw wɔn fii Pentekose 33 Y.B kosii afe 1935 1. Apam Foforo no hokwan yɛ nnipakuw 144000 yi dea, ebi ne awo foforo, honhom mu abayɛ kɔka Onyankopɔn mma abusua ho, hokwan a etumi ma wɔbɛn Yesu ankasa wɔ wɔne Onyankopɔn Ntamgyinafo, tumi a ɛma wodi Awurade Anwummere Aduan no bi ne owusɔre kɔ Ɔsoro asetram ho anidaso.\nEsiane sɛ nnɛ Yehowa Adansefo kɛse no anya nkyerɛkyerɛ sɛ wɔnnka nnipakuw 144000 yi ho nti, wɔn pii no hu wɔnho sɛ wɔyɛ ekuw abien, nnipakuw kɛse mufo. Wɔnnye nni sɛ Apam Foforo no hokwan fa wɔnho, Mmom no, wɔaka akyerɛɛ wɔn sɛ Yesu Kristo Ntamgyinafo abusuabɔ no a ɛda ɔne ne 144000 ntam abue mfaso abien nkutoo ama wɔn, te sɛ bɔne fafiri, ne hokwan a wɔwɔ kɔ Onyankopɔn anim wɔ mpaebɔ mu. Enti, nnipa dodow kɛse a wɔwɔ kuw abien yi mu ani sɔ owusɔre a ɛkɔ asase so asetram wɔ Yesu Kristo ne Ne 144000”nguankuw ketewa” nniso ase sɛ honhom fam kyɛfa a ɛkyɛn so a wɔn nsa betumi akᾱ.\nObi betumi ahu no ntɛmntɛm sɛnea nkwagye a ɛnam kuw abien nhyehyɛe tumi ma Yehowa Adansefo bebree mfa Apam Foforo no bɔhyɛ a ɛwɔ Bible mu no nnyɛ hwee. Eyi de nsɛnnennen kɛse ba efisɛ Bible no ka pefee sɛ saa obi twe neho fi Apam Foforo no ho a, ɔtwe neho fi daa nkwa ho afei ɔde neho kamee Kristo mogya a ohwie guu ma bɔne fafiri mu ɔgye. Nsɛmmisa ne nkyekyem ahorow a edidi so wɔ ase ha no a obiako bebisa betumi ama Yehowa Danseni ahu no ntɛmntɛm sɛnea wɔn honhom fam adwene a ɛfa akuw abien nkwagye nhyehyɛe no yɛ asɛnkɛse.\nNSԐMMISA 15 WOBEBISA YEHOWA ADANSEFO FA NNIPAKUW 144000 HO\n1.“Ԑhe na ɛwɔ wɔ Bible mu a ɛka sɛ nnipa 144000 no NKUTOO na ɛwɔ Ɔsoro?\nAdiyisɛm 7:3-8 ne Adiyisɛm 14:1-5 yɛ akenkan abien NKUTOO na ɛwɔ Bible mu a ɛka nnipa 144000 ho asɛm. Bere a Adiyisɛm 14:3 kyerɛkyerɛ 144000 no mu sɛ wogyinagyina Onyankopɔn ahengua anim wɔ Ɔsoro no, ɛyɛ den ma Yehowa Adansefo sɛ wobetumi akyerɛ sɛ nkyekyem yi ka sɛ kuw 144000 NKUTOO ne nnipakuw a ɛwɔ ɔsoro, efisɛ Bible no NNKA saa. Ԑdenam asɛmmisa a ɛwɔ atifi ho a wobebisa no wobɛboa wɔn ama woahu sɛnea Ɔwɛn Aban ahyehyɛ ɔsom nkyerɛkyerɛ a ENNI Kyerɛwnsɛm mu nnyinaso! Ama woasi adwene yi so dua no, saa Yehowa Adansefo fa nkyekyem yi ne Kyerɛwnsɛm afoforo bɔ mmɔden de foa wɔn gyidi a ɛfa akuw abien nkwagye nhyehyɛe so a, wɔde kɔso bisa wɔn atifi hɔ asɛmmisa no. Nhwɛso foforo a wɔde ama a edidi so wɔ ase ha no bɛboa wo ama woanyi wɔn akyinnyegye ano:\nAKYINNYEGYE 1: Ebia Yehowa Adansefo bɛgye kyim sɛ 144000 na ɛwɔ ɔsoro hokwan efisɛ saa Kristofo nyinaa bɛkɔ ɔsoro a, nnipa biara renka wɔ asase so a ɔsorofo no bedi wɔn so wɔ Paradise asase a ɛbabam wɔ Kristo afe apem ahenni nniso ase. Wɔ Akyinnyegye yi ho mmuae no, bisa tiawa sɛ:\nWonnye nni sɛ nnipa bi bɛtra asase so wɔ Onyankopɔn Harmagedon Akōdi no? Dɛn nti na Kristofo a woanya owusɔre ntumi nni wɔn so? Esiane sɛ saafo no bɛkɔ so awo mma anya awo ntotoaso wɔ asase foforo no so nti, wonsusuw sɛ nnipa pii bɛtra asase so a Kristofo bedi wɔn so wɔ Kristo ahenni nniso ase a ɛnyɛ nnipa 144000 nkutoo?\nYehowa Adansefo kɛse no behu sɛ aba wom na woagye atom sɛ wɔn a wɔbɛtra asase so wɔ Harmagedon sɛe akyi bɛdɔɔso ama Kristofo adi wɔn so fi soro. Nanso, sɛ wɔgye tom anaasɛ wɔrennye ntom no wode kɔso da Kyerɛwnsɛm adwene adi denam asɛmmisa yi a wobebisa bio: “Ԑhe na ɛwɔ wɔ Bible mu a ɛka sɛ nnipa 144000 no NKUTOO na ɛwɔ ɔsoro?\nAKYINNYEGYE 2: Ebia wɔbɛfa asɛm ɛwɔ Yohane 3:13 a ɛka sɛ: Bio nso, onipa biara nnkɔɔ ɔsoro na mmom nea woasian afi ɔsoro, Onipa Ba no. Wɔde eyi bɔ mmɔden de kyerɛ sɛ esiane sɛ onipa biara nnkɔɔ ɔsoro pɛn ansa Yesu Kristo rekɔ nti, Ɔsoro nnyɛ Adessama kɛse no atraae. Eyi yɛ akyinnyegye a anoyi nnyɛ den efisɛ Yesu ne obi a otuae bɔne so ka ama adessama atumi atraa wɔ Onyankopɔn anim hɔ (ɔsoro). Eyi nti na nnipa biara ankɔ Ɔsoro ansa Yesu kɔe. 2. Enti, nkyekyem yi mfoa so sɛ nnipa 144000 nkutoo ne nnipa ɛwɔ ɔsoro na mpo ɛnkyerɛ sɛ ɔsoro nyɛ beae a wɔhyehyɛe sɛ nnipa bɛtra wɔ owuo akyi. Kae wɔn sɛ Yesu kae sɛ ɔbɛkɔ akosiesie baabi wɔ ɔsoro ama N’akyidifo (Yohane 14:2-3). Bio nso, wobetumi abisa sɛ “Ԑhe na ɛwɔ wɔ Bible mu a ɛka sɛ nnipa 144000 no NKUTOO na ɛwɔ ɔsoro?\nAKYINNYEGYE 3: Ebia wɔbɛgye kyim sɛ esiane sɛ Onyankopɔn bɔe asase maa atreneefo sɛ wɔtena so afebɔɔ” (Nnwom 37:29) nti, Ɔbɔe sɛ nnipa ntena so afebɔɔ wɔ wɔn wusɔre nipaduam akyi. Ebia wobebisa wo sɛ dɛn nti na Onyankopɔn bɛbɔ ɔsoro foforo ne asase foforo sɛ ɛnyɛ atreneefo fie (2 Petro 3:13) saa ɔpɛ sɛ Kristofo nyinaa bɛtena ne nkyɛn wɔ ɔsoro mmom a. Ama woabua akyinnyegye yi, wode ka biribi a ɛte sɛ eyi tiawa:\n“Ԑhe na Nnwom 37:29 ka sɛ atreneefo no a wobɛtra asase no so yɛ awufo a woanya owusɔre? Dɛn nti na nkurɔfo yi nnyɛ nnipa a wowui wɔ asase so asetena afebɔɔ denam wɔn awo ntotoasofo a wɔbɛkɔ so atena asase so wɔ wɔn wu akyi?\n“Bio nso, Ԑhe na ɛwɔ wɔ Bible mu a ɛka sɛ wɔn a wonya wusɔre kɔ ɔsoro foforo ne asase foforo renni aforosian? Esiane sɛ Yesu tumi dii ɔsoro ne asase aforosian wɔ ne wusɔre nipaduam nti (Asomafo Nnwuma 1:11) dɛn nti na atreneefo eyinom a woanya owusɔre ntumi ntena ɔsoro ne asase so saa wotumi di ɔsoro ne asase so aforosian a? Bio nso, ɛhe na Bible no ka sɛ nnipa 144000 NKUTOO na ɛwɔ ɔsoro kɔ hokwan?\nBere a wobua wɔn akyinnyegye mmiako mmiako sɛnea ɛwɔ (atifi hɔ no) na wokɔ so haw wɔn sɛ wɔnkyerɛ nkyekyem a ɛfoa Ɔwɛn Aban nkyerɛkyerɛ titiriw yi a ɛfa nnipa 144000 ho no so a, Yehowa Adansefo no mpɛn pii no ani bere, Ebia wɔbɛka akyerɛ wo sɛ ma wonhu adanse ɛkyerɛ sɛ nnipa a ɛboro 144000 na ɛwɔ ɔsoro. Asɛmmisa a ɛtoa so no bɛma ada adi sɛnea mpanyimfo 24 no yɛ akuw foforo a ɛwɔ ɔsoro a wɔka nnipa 144000 no ho. Eyi akyi no wobetumi abisa nsɛmmisa ahorow (Hwɛ ase ha) a ɛbɛkyerɛ sɛ nnipakuw kɛse no a ɛwɔ Adiyisɛm 7 ne Adiyisɛm 19 nso wɔ ɔsoro. Nsɛmmisa yi bɛbɔ Yehowa Adansefo adwene a wokura fa nnipakuw kɛse no a wɔyɛ nnipakuw a wobenyan wɔn aba asase so asetena nkutoo agu.\n2. Wɔ Adiyisɛm 14:3, yɛkenkan sɛ nnipakuw 144000 no to dwom foforo bi wɔ…”mpanyimfo no anim”. Yɛkenkan nso sɛ mpanyimfo 24 no wɔ ɔsoro wɔ Adiyisɛm 4:4, 10-11, 5:8-10, 14:16 ne 19:4. So nokwasɛm sɛ nnipa 144000 too dwom foforo bi “wɔ mpanyimfo 24 no anim kyerɛ sɛ mpanyimfo 24 no yɛ nnipakuw soronko a wɔn nso wɔka nnipa 144000 ho wɔ ɔsoro? Bio nso, wobetumi akyerɛ me Bible nkyekyem biako a ɛka sɛ nnipa 144000 NKUTOO na ɛwɔ ɔsoro?\n“Na wɔreto dwom foforo wɔ ahengua no anim ne abɔde ateasefo baanan ne mpanyimfo no anim, na obiara antumi ansua saa dwom no na mmom mpem ɔha aduanan anan a wɔato wɔn afi asase so”-Adiyisɛm 14:3 3.\n3. Wɔ Adiyisɛm 7:9-15, yɛkenkan fa nnipakuw kɛse a onipa biara antumi anka wɔn na wɔyɛ nnipa wofii ɔman biara mu. Bere a mpanyimfo 24 no wɔ nkyekyem 13 bisae sɛ ɛhe na nnipakuw yi fi bae no, mmuae no a ɛwɔ nkyekyem 14-15 ka sɛ nnipa yi fii “ahohiahia kɛse” no mu na wogyina Onyankopɔn ahengua no anim, na wɔresom No awia ne anadwo wɔ N’asɔredan mu. Sɛnea Adiyisɛm 11:19 kyerɛ no, so Onyankopɔn asɔredan yi beae wɔ Ɔsoro anaasɛ Asase so?\n“Na Onyankopɔn asɔredan a ɛwɔ ɔsoro no buee na wohui Apam adaka no wɔ N’asɔredan no mu”-Adiyisɛm 11:19.\nEbia Yehowa Adansefo bɛbɔ mmɔden sɛ wɔbɛgye kyim sɛ asɔredan a ɛwɔ Adiyisɛm 7:15 ka fa asɔredan no ntrɛmu a ɛwɔ asase so. Wɔ saa kwan yi so ebia wɔbɛgye kyim sɛ “nnipakuw kɛse “ no resom wɔ asɔredan no ntrɛmu a ɛyɛ asase so. Ama woabua akyinnyegye yi twe adwene si Hela asɛmfua “hi-e-ron” a ɛkyerɛ asɔredan a ne ntrɛmu wɔ asase so no NNYԐ saa asɛmfua no na wɔde dii dwuma wɔ akenkan yi mu. Mmom no, Hela asɛmfua “na-os” ɛnna wɔde dii dwuma wɔ Adiyisɛm 7:15. 4. Enti Nnipakuw kɛse yi resom wɔ asɔredan no mfinimfini a ɛyɛ Onyankopɔn asɔredan a ɛwɔ ɔsoro na ɛnyɛ asɔredan no ntrɛmu a ɛyɛ asase so.\n4. Wɔ Adiyisɛm 7:16 yɛkenkan sɛ nnipakuw kɛse no “… ɔkɔm renne wɔn bio na mpo sukɔm renne wɔn na kapɛsɛ owia ahye wɔ afei ɔhyew biara rennka wɔn”. Esiane sɛ ɔkɔm, sukɔm ne owia ano hyew kyerɛɛ asase so tebea nti, ɛbɛyɛ dɛn na nnipakuw kɛse atraa asase so a wonhu tebea a ɛte saa? Nkyerɛkyerɛmu yi a ɛfa beae a “nnipakuw kɛse” yi wɔ kyerɛ sɛ wɔwɔ ɔsoro, sɛ anka ɛbɛyɛ asase so?\n5. So Adiyisɛm 19:1 ka sɛ “nnipakuw kɛse” no wɔ ɔsoro anaasɛ asase so?\n“Eyinom akyi metee nea ɛte sɛ nne denneennen a ɛyɛ nnipakuw kɛse wɔ ɔsoro. Wɔkae sɛ: Kamfo Yah Mo nkurɔfo! Nkwagye no ne anuonyam no ne tumi yɛ yɛn Nyankopɔn dea”-Adiyisɛm 19:1.\nYehowa Adansefo ebia wɔbɛbɔ mmɔden agye akyinnye sɛ “nnipakuw kɛse” no a wɔkae wɔnho asɛm wɔ Adiyisɛm 19 nyɛ “nnipakuw kɛse” koro no ara a ɛwɔ Adiyisɛm 7. Anaasɛ ebia wɔbɛka sɛ “nnipakuw kɛse” a ɛwɔ Adiyisɛm 9 yi yɛ Abɔfodɔm na ɛnyɛ nnipa. Saa wɔka eyi a, bua no tiawa denam nsɛmmisa a edidi so a wobebisa:\nSaa nnipakuw kɛse yi a ɛwɔ Adiyisɛm 19:1 yɛ abɔfo a, dɛn nti na wɔreto Onyankopɔn nkwagye dwom? Abɔfo nnyɛ bɔne da nti wonhia sɛ wobɛgye wɔ nkwa, wohia a? Bio nso, wobetumi akyerɛ me Bible nkyekyem biako a ɛka sɛ nnipa 144000 NKUTOO na ɛwɔ soro?\nDenam ntease yi no, Yehowa Adansefo fᾱ kɛse no nni hwee a wɔbɛka na mpɛn pii no wobetwa nkɔmmɔbɔ no so efisɛ woantumi ankyerɛ wɔn gyidi a ɛfa nnipa 144000 no ho amfi Bible mu. Ԑha na wobetumi adan nkyerɛkyerɛmu no de akowie sɛnea Ɔwɛn Aban no ka sɛ 144000 no nkutoo ne nnipa ɛwɔ Apam foforo no mu kᾱ wɔn nkwagye titiriw.\n6. So wobu woho sɛ wɔyɛ Apam Foforo nhyehyɛe no mufo? Yiw, anaasɛ Dabi, Na dɛn ntia?\n“…. 144000 no nkutoo … na woadi Yesu nkaedi no bi wɔ ɔkwan a ɛfata so wɔ Awurade Wuo Nkaedi Afahyɛ no ase, afei nso wɔn nkutoo na Yesu ne wɔn yɛe N’apam…. wɔn a wɔyɛ “nnipakuw kɛse” no mufo nni kyɛfa wɔ apam foforo no mu’-Ɔwɛn Aban February1, 1998, kr. 19\nDԐN NA YEHOWA ADANSEFO GYE DI … nguankuw ketewa 144000 no nkutoo na wɔkɔ ɔsoro ne Kristo di hene … 144000 no na wɔawo wɔn foforo sɛ Onyankopɔn honhom mma…Apam Foforo yɛ honhom fam Yesrael nhyehyɛe…” YEHOWA ADANSEFO Wɔyɛ Henanom? Dɛn Na Wogye Di? 2000, kr. 13\n“Wɔ anadwo a ɔrewu no … bere a ɔde Awurade Anwummere aduan afahyɛ no asi hɔ no, Yesu Kristo paemu kae apam foforo a ebewie mū di denam N’afɔrebɔ so…Apam Foforo no afanu no yɛ Yehowa a ɔwɔ afᾱ ne Nyankopɔn Yesrael, wɔn a honhom awo wɔn wɔ Kristo mu na wɔyɛ ne nipadua asafo nso wɔ afᾱ… Bere a Onyankopɔn bɛpaw obi ama ɔsoro frɛ (Hebrifo 3:11), Onyankopɔn de onii no ba N’apam mu esiane Kristo afɔrebɔ…Yesu Kristo yɛ Apam Foforo no Ntamgyinafo”-Insight on The Scriptures, po 1, 1988, kr. 524\n“Yesu Kristo nnyɛ Onyankopɔn ne adessama nyinaa ntamgyinafo. Ɔyɛ ɔne ɔsoro Agya Yehowa Nyankopɔn ne honhom fam Ɔman Yesrael Ntamgyinafo a wɔyɛ nnipa dodow 144000 nkutoo”–Worldwide Security Under the Prince of Peace”, 1986, kr. 10\nSɛnea atifi hɔ nsɛm a yɛafa afi Ɔwɛn Aban nhoma mu akᾱ ama ada adi pefee no, Yehowa Danseni biara ommu neho sɛ Ɔyɛ 144000 mufo no efisɛ wɔakyerɛkyerɛ no sɛ onyi neho mfi Apam foforo no mu. Enti, Yehowa Adansefo dodow kɛse no a wohyia no bebua wo asɛmmisa sɛ “Dabi” efisɛ wɔnnye nni sɛ wɔka 144000 kuw no ho.\n7. Ԑhe na ɛka wɔ Bible mu sɛ 144000 NKUTOO na wɔyɛ nnipa ɛwɔ Apam foforo no mu?\nSɛnea ɛwɔ ɛfᾱ nsɛmmisa yɛde bisa Yehowa Adansefo sɛ wɔnkyerɛ baabi a Bible no ka sɛ nnipa 144000 NKUTOO na ɛwɔ ɔsoro, nanso wɔrentumi nkyerɛ Bible nkyekyem biako mpo a ɛka sɛ Apam Foforo yɛ Nnipa 144000 NKUTOO na ɛwɔ hokwan. Wɔbɛkyerɛ wo nkyekyem a ɛkyerɛ sɛ Apam foforo yɛ honhom fam Yesrael (Yeremia 31:13, Hebrifo 8:8, 10) afei nso wɔbɛbɔ mmɔden sɛ wɔde nnipa 144000 dodow no bɛtoto Apam Foforo no ho denam Adiyisɛm 7:1-8 ne Adiyisɛm 14:1-5 nsɛm so. Nanso, nkyekyem ahorow yi nka sɛ Apam foforo hokwan no yɛ nnipa 144000 pɛ. Nokwarem no, nnipa 144000 a Adiyisɛm 7:3-4 kae sɛ wɔasɔ wɔn dodow ano fii ase wɔ ahohiahia kɛse no mfinimfini na ama wɔabɔ nnipa 144000 ho ban afi ɔhaw a ɛbɛba asase so (hwɛ Adiyisɛm 7:1-3) Esiane sɛ Ahohiahia no nnya mfii ase nti, saa ara na nnipa 144000 ano a wɔasɔ no nnya nhyɛɛ ase ɛ! Ԑyɛ nokware pefee sɛ ntumi nyɛ wɔn a wɔwɔ Apam Foforo no mu ano na wɔresɔ efisɛ ɛno hyɛɛ ase fii Yesu Kristo wuo ne ne wusɔre bere so, na afei Adiyisɛm 7 anaasɛ 14 anka Apam Foforo ho asɛm biara. Enti, Yehowa Adansefo a wohyia rentumi nnya Bible nkyekyem baako mpo mfoa wɔn adwene sɛ nnipa 144000 NKUTOO na wɔapaw wɔn kɔ Apam Foforo no mu.\n8. Sɛnea 1 Yohane 5:1 kyerɛ no, nnipa dodow ahe na “Onyankopɔn awo wɔn”?\n“Obiara a ɔgye di sɛ Yesu ne Kristo no Onyankopɔn awo no afei nso obiara ɔdɔ onii a ɔmaa wɔwoo no dɔ ɔno a wɔwoo no fi onii no”.\n9. Esiane sɛ Awo foforo akwanhwɛ yɛ ahwehwɛde titiriw ansa obi anya Apam Foforo no bi afei esiane sɛ “obiara tumi nya Onyankopɔn awo” sɛ honhom mma nti, so eyi kyerɛ sɛ Apam Foforo hokwan abue ama wɔn a wogye Yesu Kristo di NYINAA, a ɛnyɛ nguankuw 144000 pɛ na woapaw? Dɛn na Yesu Kristo kae sɛ ɛsɛ obi nya ama “woahu” Onyankopɔn Ahenni?\n“Yesu buae see no sɛ: Nokware paa mika akyerɛ wo, “Gye sɛ wɔwo obi foforo, ontumi nhu Onyankopɔn Ahenni no… Nea ɔhonam awo no yɛ ɔhonam na afei nea honhom awo no yɛ honhom. Mommma ɛnyɛ mo nwonwa efisɛ maka akyerɛ mo, Mo nkurɔfo ɛsɛ sɛ wɔwo mo foforo”-Yohane 3:3, 6-7.\n10. Sɛnea Romafo 8:14 kyerɛ no, Onyankopɔn honhom betumi akyerɛ onipa bi kwan wɔ bere a wɔmfaa no sɛ Onyankopɔn ba?\n“Efisɛ wɔn nyinaa a Onyankopɔn honhom kyerɛ wɔn kwan no, eyinom ne Onyankopɔn mma. Efisɛ Moannya honhom a ɛyɛ nkoasom a ɛde suro ba bio, mmom moanya honhom a woafa mo sɛ mma, denam honhom yi so na yɛteɛm “Abba, Agya! Na honhom no ankasa ne yɛn nso honhom di adanse sɛ yɛyɛ Onyankopɔn mma”-Romafo 8:14-16\n11. Esiane sɛ honhom awo a ɛde kɔ Onyankopɔn abusua mu yɛ ahwehwɛde titiriw ama Onyankopɔn honhom akyerɛ yɛn kwan nti, obi a onni Kristo honhom betumi ayɛ No (KRISTO) dea? Ԑbɛyɛ dɛn na woasɔ Onyankopɔn ani, saa Onyankopɔn honhom atena wo mu a (Romafo 8:8-9)?\n“Enti wɔn a wɔte wɔ ɔhonam ntumi nsɔ Onyankopɔn ani. Nanso, monnte wɔ ɔhonam na mmom honhom mu , saa Onyankopɔn honhom ankasa te mo mu a. Nanso, saa obi nni Kristo honhom a onii no nyɛ Kristo dea” -Romafo 8:8-9\n12. So biribi wɔ nkyekyem ahorow yi mu a ɛka sɛ Apam Foforo hokwan a ɛyɛ “awo foforo” ne honhom mu abayɛ yɛ nnipa 144000 nkutoo dea? Dɛn na Yesu kae sɛ ɛsɛ sɛ obi nya mu kyɛfa ama woanya daa nkwa?\n“Saa pɛpɛɛpɛ na Yesu kae kyerɛ wɔn: Nokware mika akyerɛ mo, Gye sɛ modi Onipa Ba no honam na monom ne mogya, monni nkwa wɔ mo mu. Onii a odi me honam na ɔnom me mogya no wɔ daa nkwa, na mɛsɔre no wɔ da edi awiei no”-Yohane 6:53-54\n13. Esiane sɛ 1 Timoteo 2:5 ne Yohane 14:6 ka sɛ Yesu ne yɛ Onyankopɔn ne nnipa ntamgyinafo no, na afei ɔno nkutoo ne obi a ɛsɛ sɛ yɛnam ne so kɔ Onyankopɔn nkyɛn a, ɛnde ɛbɛyɛ dɛn na woanya nkwagye ne bɔne fafiri saa wogye Ɔwɛn Aban nkyerɛkyerɛ sɛ Yesu NNYԐ wo Ntamgyinafo toom a?\n“Yesu Kristo nnyɛ Onyankopɔn ne adessama nyinaa ntamgyinafo. Ɔyɛ ɔne ɔsoro Agya Yehowa Nyankopɔn ne honhom fam Ɔman Yesrael Ntamgyinafo a wɔyɛ nnipa dodow 144000 nkutoo” –Worldwide Security Under the Prince of Peace”, 1986, kr. 10\nDwinnwen asɛnnibea a woredi aɛm bi ho, na mmaranimfo ka ho … Ԑwom sɛ wonni asɛnnibea a ɛte saa, nti wɔ saa kwan yi so no ɔnyɛ wo mmaranimfo somfo. Nnipa ɛwɔ amanaman nyinaa no … nya Yesu dwumadi so mfaso mprempren mpo. Mmom ɔnyɛ asɛnnibea Ntamgyinafo, efisɛ wɔnni apam foforo no mu, ɔyɛ wɔn kwan a wɔnam so kɔ Yehowa Nyankopɔn nkyɛn” -Ɔwɛn Aban August 15, 1989, kr. 31.\n14. Ԑhe na ɛwɔ wɔ Bible mu a ɛka sɛ wonni “asɛnnibea” a wone Yehowa Nyankopɔn anya asɛm efisɛ wo bɔne ho asotwe hia sɛ wɔde firi wo? Ԑbɛyɛ dɛn na Yesu ayɛ wo ɔkwan a wonam so kɔ Yehow nkyɛn saa Yesu nyɛ wo bɔne ho nsɛm akyɛwpa? Bio nso, ɛhe na ɛwɔ wɔ Bible mu a ɛka sɛ Apam Foforo no ne Yesu Ntamgyinafo dwumadi hokwan yɛ nnipa 144000?\n“Efisɛ Onyankopɔn biako na yɛwɔ ne Onyankopɔn ne nnipa ntamgyinafo biako onipa, Yesu Kristo, nea ɔde neho mae sɛ yɛn nyinaa agyede a ɛsɛ …”-1 Timoteo 2:5-6\n“Yesu ka kyerɛɛ no sɛ, Mene ɔkwan no ne nokware no ne nkwa no, Obiara mma Agya no nkyɛn gye sɛ ɔnam me so”-Yohane 14:6\n15. So woaba Yesu nkyɛn tēē denam wo bɔne fafiri ne daa nkwa akyɛde a wobebisa no sɛ ɔfa mma wo?\n“Biribiara Agya no de ma me bɛba me nkyɛn, na nea ɔba me nkyɛn no merempam no ɔkwan biara so… Onipa biara ntumi mma me nkyɛn gye sɛ Agya no a ɔsomaa me twe no, na menyan no wɔ da edi awiei”-Yohane 6:37, 44\n“Me nguan tie me nne, na minim wɔn na wodi m’akyi. Na mɛma wɔn daa nkwa na worensɛe ɔkwan biara so, na obiara renhwim wɔn mfi me nsam”-Yohane 10:27-28\n1. Hwɛ Ɔwɛn Aban January1, 1997, kr. 10\n2. Yehowa Adansefo nnye nni sɛ ɔkra no anaasɛ obi honhom kɔso tra ase wɔ honamdua owuo mu, enti wɔnnye nni sɛ obiara tumi trae ase sɛ honhom wɔ ɔsoro ansa wobenya owusɔre a wɔgye di sɛ efii ase wɔ afe 1914 ma wɔn a wɔyɛ 144000 no mufo a wawu. Enti, wɔnnye nea Kristofo ɛfᾱ kɛse no gye di fa Apam Dedaw akronkronfo honhom a wɔwɔ Abraham kokom a Luka 16:22-23 kyerɛkyerɛɛ ansa Kristo wusɔre a ebuee ɔpon kwan maa wɔn fi Abraham kokom kɔ ɔsoro. Bio nso, hwɛ Mateo 8:11 ne 27:52-53.\n3. Gye sɛ yɛaka biribi foforo, Bible nsɛm nyinaa yɛafa aka fii Yehowa Adansefo Bible, Wiase Foforo Nkyerɛase mu.\n4. Hyɛ no nsow: wɔ May 1, 2002, Ɔwɛn Aban kratafa 31, Asafo no gyei toom sɛ Hela asɛmfua “na-os a wɔde dii dwuma wɔ akenkan a ɛwɔ Adiyisɛm 7, ka fa Onyankopɔn asɔredan ɛfᾱ ɛyɛ asɔredan no mfinimfini (emu).\nTagged 144000 Kuw a Wɔasra wɔn, Nkwagye, Owu Akyi Asetena, Owusɔre, Ɔsoro, Paradise ne Ahenni no\n← So Yehowa Adansefo Bible no, wiase foforo nkyerԐase no, yԐ nkyerԐase pa a?\nYehowa Adansefo bara mogya wɔtwe gu nipaduam →


15 “Mene nokware bobe no,+ na m’Agya ne okuafo no.+ 2 Baa biara a ɛwɔ me ho a ɛnsow aba no, oyi fi hɔ,+ na ebiara a ɛsow aba no, oyiyi ho+ na atumi asow aba pii.+ 3 Esiane asɛm a maka akyerɛ mo nti, mo ho atew dedaw.+ 4 Montena me mu, na me nso mentena mo mu.+ Sɛnea baa no ankasa ntumi nsow aba gye sɛ ɛtena bobe no mu no, saa ara na mo nso muntumi nsow aba gye sɛ motena me mu.+ 5 Mene bobe no, mone baa no. Nea ɔtena me mu na me nso metena ne mu no, ɔsow aba pii;+ efisɛ minni hɔ a, muntumi nyɛ hwee. 6 Sɛ obi antena me mu a, wotwa no kyene sɛ baa na ewu; na nnipa boaboa mmaa no ano kogu ogya mu ma ɛhyew.+ 7 Sɛ motena me mu na me nsɛm tena mo mu a, mummisa biribiara a mopɛ na ɛbɛyɛ hɔ ama mo.+ 8 Nea ɛhyɛ m’Agya anuonyam ne sɛ mobɛkɔ so asow aba pii na moada mo ho adi sɛ m’asuafo.+ 9 Sɛnea Agya no dɔ me+ na me nso medɔ mo no, montena me dɔ mu. 10 Sɛ mudi m’ahyɛde+ so a, mobɛtena me dɔ mu sɛnea madi Agya no ahyɛde so+ na mete ne dɔ mu no. 11 “Maka eyi akyerɛ mo na m’anigye atena mo mu, na mo anigye ayɛ mã.+ 12 M’ahyɛde ne sɛ monnodɔ mo ho sɛnea medɔ mo no.+ 13 Obiara nni ɔdɔ a ɛsen eyi, sɛ obi de ne kra bɛto hɔ ama ne nnamfo.+ 14 Sɛ moyɛ nea merehyɛ mo no a, na moyɛ me nnamfo.+ 15 Seesei memfrɛ mo nkoa bio, efisɛ akoa nnim nea ne wura yɛ. Na mmom mafrɛ mo nnamfo,+ efisɛ nea mate afi m’Agya hɔ nyinaa mama moahu.+ 16 Ɛnyɛ mo na mopaw me, na mmom me na mepaw mo, na mayi mo sɛ monkɔ nkɔsow aba+ na mo aba no ntena hɔ; ɛno na sɛ mubisa Agya no hɔ biribiara me din mu a, ɔde bɛma mo.+ 17 “Eyinom na mehyɛ mo na ama moadodɔ mo ho.+ 18 Sɛ wiase tan mo a, munim sɛ atan me ansa na ɛretan mo.+ 19 Sɛ moyɛ wiase no fã a, anka wiase bɛpɛ nea ɛyɛ ne de no asɛm.+ Nanso esiane sɛ monyɛ wiase no fã,+ na mmom mapaw mo afi wiase nti, wiase no tan mo.+ 20 Monkae asɛm a meka kyerɛɛ mo no, akoa nsen ne wura. Sɛ wɔataa me a, wɔbɛtaa mo nso;+ sɛ wɔadi m’ahyɛde so a, mo nso wobedi mo de so. 21 Nanso me din nti na wɔbɛyɛ eyinom nyinaa atia mo, efisɛ wonnim nea ɔsomaa me no.+ 22 Sɛ mamma ammɛkasa ankyerɛ wɔn a, anka wonni bɔne;+ nanso seesei de, wonni wɔn bɔne ho anoyi biara.+ 23 Nea ɔtan me no tan m’Agya nso.+ 24 Sɛ manyɛ nnwuma a obiara nyɛɛ bi da wɔ wɔn mu a,+ anka wonni bɔne;+ nanso seesei wɔahu na wɔatan me ne m’Agya nyinaa.+ 25 Nanso ɛno na ɛbɛma asɛm a wɔakyerɛw wɔ wɔn Mmara no mu no aba mu sɛ, ‘Wɔtan me kwa.’+ 26 Sɛ ɔboafo a mɛsoma no afi Agya no nkyɛn,+ nokware no honhom a efi Agya no hɔ no, nya ba a, ɔno na obedi me ho adanse;+ 27 na ɛsɛ sɛ mo nso mudi adanse,+ efisɛ mo ne me atena fi bere a mifii ase.


Efesofo 2 | Intanɛt So Bible| Wiase Foforɔ Nkyerɛaseɛ\nƆde kɔmaa Efesofo 2:1-22\nWama yɛne Kristo anya nkwa (1-10)\nOdwiriw ɔfasu a na etwa wɔn ntam no gui (11-22)\n2 Afei nso, na moawu wɔ mo mfomso ne mo bɔne mu, nanso Onyankopɔn ama moaba nkwa mu.+ 2 Bere bi, na monantew sɛnea wiase yi te;*+ ɔpanyin a ɔde ne tumi akɛntɛn mframa a ɛrebɔ no so+ no, monantewee sɛnea ɔpɛ. Saa mframa no ne honhom+ a seesei ɛyɛ adwuma wɔ asoɔden mma mu no. 3 Yɛn nyinaa, bere bi, saa na yɛbɔɔ yɛn bra; yedii yɛn honam akɔnnɔ akyi,+ na yɛyɛɛ nea yɛn honam ne yɛn nsusuwii kyerɛɛ yɛn.+ Afei nso, na yɛyɛ abufuw mma+ fi awo mu te sɛ wɔn a wɔaka no ara. 4 Nanso Onyankopɔn a ne mmɔborɔhunu dɔɔso+ no, esiane ɔdɔ kɛse a wada no adi akyerɛ yɛn+ nti, 5 bere mpo a na yɛawu wɔ mfomso mu+ no, ɔmaa yɛne Kristo nyaa nkwa; wɔnam adom so na agye mo. 6 Bio nso, Onyankopɔn ama yɛanya nkwa, na wama yɛn baabi a yɛbɛtena wɔ ɔsoro, efisɛ wama yɛne Kristo Yesu nyinaa ayɛ baako.+ 7 Onyankopɔn yɛɛ saa sɛnea ɛbɛyɛ a wiase a ɛreba* no mu no, n’ayamye* nti, obeyi n’adom bebrebe* no adi akyerɛ yɛn a yɛne Kristo Yesu ayɛ baako no. 8 Adom yi nti wɔnam gyidi so agye mo nkwa.+ Ɛnyɛ mo ara mo mmɔdenbɔ ntia, na mmom ɛyɛ Onyankopɔn akyɛde. 9 Daabi, ennyina nnwuma a obi yɛ so,+ sɛnea ɛbɛyɛ a obiara rennya biribi nnyina so nhoahoa ne ho. 10 Yɛyɛ Onyankopɔn nsa ano adwuma, na ɔbɔɔ yɛn+ wɔ Kristo Yesu mu+ sɛ yɛnyɛ nnwuma pa, nnwuma a Onyankopɔn hyɛ too hɔ sɛ yɛnyɛ no.* 11 Enti monkae sɛ bere bi a atwam no, na moyɛ amanaman mufo fi awo mu,* na wɔn a nnipa atwa wɔn twetia* a wɔfrɛ wɔn “twetiafo” no frɛɛ mo “momonotofo.”* 12 Saa bere no, na munnim Kristo; ná moyɛ nkurɔfo a wɔne Israel man no ntam atetew; bɔhyɛ no ho apam+ ahorow no nso, na monka ho. Afei nso, na mowɔ wiase no mu a munni anidaso biara, na na munnim Onyankopɔn.+ 13 Nanso mo a bere bi na mowɔ akyirikyiri no, afei mo ne Kristo Yesu ayɛ baako, na monam Kristo mogya so abɛn Onyankopɔn. 14 Kristo na wama yɛn asomdwoe,+ na wayɛ akuw abien no baako+ adwiriw ɔfasu a na etwa wɔn ntam no agu.+ 15 Ɔde ne nipadua bɛsɛee nitan no, kyerɛ sɛ, Mmara nsɛm a ahyɛde ahorow wom no, sɛnea ɛbɛyɛ a ɔbɛma akuw abien no nyinaa ne no abom ayɛ onipa foforo,+ na ɛde asomdwoe aba; 16 ɛno bɛma wafa asɛndua* no so asiesie akuw abien no ne Onyankopɔn ntam,+ na akuw no abom wɔ nipadua koro mu, efisɛ ɔde ne nipadua kum nitan no.+ 17 Na ɔbɛkaa asomdwoe ho asɛmpa kyerɛɛ mo a bere bi na mowɔ akyirikyiri ne wɔn a na wɔbɛn Onyankopɔn no, 18 efisɛ akuw abien no nyinaa, ɔno na yɛnam no so ba Agya no nkyɛn esiane honhom koro no nti. 19 Enti afei monyɛ ahɔho ne amamfrafo bio,+ na mmom mo ne akronkronfo a wɔaka nyinaa yɛ ɔman mma,+ na moyɛ Onyankopɔn fifo,+ 20 na moayɛ sɛ ɔdan a wɔasi wɔ fapem a ɛno ne asomafo ne adiyifo no so,+ na Kristo Yesu ankasa ne ntwea so bo titiriw no.+ 21 Yɛne no ayɛ baako, na ɔdan no ho biribiara akeka asi ani pɛpɛɛpɛ+ ma ɛreyɛ asɔrefi kronkron ama Yehowa.*+ 22 Waka mo ne Kristo abom ayɛ baako, na wɔresi mo nso abom ma ayɛ baabi a Onyankopɔn nam ne honhom so bɛtena.+\n^ Anaa “wiase yi kwan so.”\n^ Anaa “mmere a ɛreba.” Hwɛ Nkyerɛkyerɛmu afã hɔ.\n^ Anaa “ne papayɛ.”\n^ Anaa “n’adom ahonya.”\n^ Anaa “yɛnnantew mu no.”\n^ Nt., “wɔ ɔhonam mu.”


Yesaia 28 | Intanɛt So Bible| Wiase Foforɔ Nkyerɛaseɛ\nEfraim asabofo nnue! (1-6)\nYuda asɔfo ne adiyifo de wɔn ti pempem (7-13)\n“Yɛne Owu ayɛ apam” (14-22)\nSion ntwea so bo a ne bo yɛ den (16)\nYehowa anwonwadwuma (21)\nMfatoho a ɛkyerɛ sɛ Yehowa nteɛso yɛ papa (23-29)\n28 Due! Efraim asabofo ahenkyɛw* kɛse,*+N’anuonyam fɛfɛɛfɛ a ɛte sɛ nhwiren bi a ɛretwintwamA wɔde abɔ kurow a ɛda asaase pa subon no atifi, baabi a wɔn a nsã* de wɔn ayɛ nkoa no te no! 2 Hwɛ! Yehowa wɔ ɔhoɔdenfo bi a ɔyɛ ɔkatakyi. Na ɔbɛtow ato fam ahoɔden soTe sɛ asukɔtweaa a ɛretɔ a aprannaa nam mu, te sɛ mframa gyampantrudu a ɛsɛe ade,Te sɛ nsu a ɛretɔ denneennen a aprannaa nam mu a ayiri rebu fa so. 3 Efraim asabofo ahenkyɛw akɛse* no,Wobetiatia so.+ 4 Na n’anuonyam fɛfɛɛfɛ a ɛte sɛ nhwiren a ɛretwintwamA wɔde abɔ kurow a ɛda asaase pa subon no atifi no,Ɛbɛyɛ sɛ borɔdɔma a edi kan ba ansa na ahohuru bere adu no. Sɛ obi hu a, ɔtew, na ntɛm ara na wamene. 5 Saa da no, asafo Yehowa bɛyɛ sɛ anuonyam ahenkyɛw ne nhwiren abotiri fɛfɛɛfɛ ama ne manfo a wɔaka no.+ 6 Na ɔbɛyɛ atɛntrenee honhom ama nea ɔtena ase bu atɛn, na wama wɔn a wɔbɔ kurow pon ho ban fi atamfo nsam no ahoɔden.+ 7 Eyinom nso, nsã* ama wɔafom kwan;Wɔn nsã a ɛbow ama wɔde wɔn ti pempem. Ɔsɔfo ne odiyifo nso, nsã a ɛbow ama wɔafom kwan;Nsã* ama wɔn adwene atu afra.Wɔn nsã a ɛbow ama wɔde wɔn ti pempem;Wɔn anisoadehu ma wɔfom kwan,Na wohinhim wɔ atemmu mu.+ 8 Na ɛfe pɔtɔɔ ayɛ wɔn apon so ma;Baabiara nni hɔ a ebi nni. 9 Hena na obi bɛkyerɛ no nimdeɛ,Na hena na obi bɛma wate asɛm no ase? Wɔn a wotwaa wɔn nufu nkyɛe anaa?Anaasɛ wɔn a afei ara na wɔatew wɔn afi nufu ano? 10 Na ɛyɛ “mmara-mmara, mmara-mmara,Susuhama-susuhama, susuhama-susuhama,+Ɛha kakra, ɛhɔ kakra.” 11 Enti ɔnam wɔn a wɔpo dodow* ne ahɔho kasa so na ɛbɛkasa akyerɛ ɔman yi.+ 12 Bere bi ɔka kyerɛɛ wɔn sɛ: “Ahomegyebea ni. Momma nea wabrɛ nhome; ahotɔbea ni,” nanso wɔantie.+ 13 Enti wobebu Yehowa asɛm sɛ: “Mmara-mmara, mmara-mmara;Susuhama-susuhama, susuhama-susuhama;+Ɛha kakra, ɛhɔ kakra,” Sɛnea ɛbɛyɛ a sɛ wɔrenantew a,Wobehintiw na wɔabu ahwe wɔn akyi,Na wɔabubu wɔn na wɔatɔ afiri mu ama ayi wɔn.+ 14 Ɛno nti, muntie Yehowa asɛm, mo a mohoahoa mo ho,Mo a mudi ɔman yi so wɔ Yerusalem, 15 Na moaka sɛ: “Yɛne Owu ayɛ apam,+Na yɛne Ɔdamoa* ayɛ nhyehyɛe.* Sɛ nsu a ayiri na ɛrebu fa so no retwam a,Ɛremma yɛn so,Efisɛ yɛde atoro ayɛ yɛn guankɔbea,Na yɛde nkontompo ayɛ yɛn hintabea.”+ 16 Enti nea Awurade Tumfo, asafo Yehowa, aka ni: “Mede ɔbo a wɔasɔ ahwɛ+ reto fapem wɔ Sion,Ntwea so bo a ne bo yɛ den+ a wɔde ato fapem denneennen.+ Na obiara a onya mu gyidi no remmɔ hu.+ 17 Mede atɛntrenee bɛyɛ susuhama+Na mede trenee ayɛ prumo.*+ Asukɔtweaa bɛpra atoro guankɔbea no akɔ,Na nsu ayiri afa hintabea no. 18 Apam a mo ne Owu yɛe no begu,Na nhyehyɛe a mo ne Ɔdamoa* yɛe no rennyina.+ Sɛ nsu a ayiri na ɛrebu fa so no retwam a,Ebetwiw afa mo so. 19 Bere biara a ebetwam no,Ɛbɛfa mo akɔ;+Efisɛ ebetwam anɔpa biara;Awia ne anadwo nso, ebetwam. Ehu nko ara na ɛbɛma wɔate nea wɔtee no ase.”* 20 Mpa no yɛ tiaa, enti obi ntumi nteɛ ne nan mu wɔ so,Na ntama* no sua, enti entumi nkata ne ho nyinaa. 21 Na Yehowa bɛsɔre agyina sɛnea ɔyɛe wɔ Perasim Bepɔw so no;Ɔbɛwosow ne ho sɛnea ɔyɛe wɔ Gibeon bon mu* no,+Sɛnea ɛbɛyɛ a ɔbɛyɛ n’ade, n’anwonwade no,Na wadi ne dwuma, n’anwonwadwuma no.+ 22 Enti munnni fɛw,+Na wɔansan ammia mo hama no mu,Efisɛ mate afi Awurade Tumfo, asafo Yehowa hɔ sɛ,Wasi gyinae sɛ ɔbɛsɛe asaase no nyinaa pasaa.+ 23 Monyɛ aso na muntie me;Monyɛ komm na muntie nea mɛka. 24 Okuafo funtum asaase da mu nyinaa ansa na wagu aba anaa? Ofuntum asaase siesie so daa anaa?+ 25 Sɛ osiesie asaase no ani wie a,Ɔpete pɛprɛ wɔ so na odua nketenkete* wɔ so, ɛnte saa?Odua hwiit ne awi* ne baali* wɔ baabi a wɔatwa ato hɔ, ɛnte saa?Na odua kɔkɔte*+ wɔ ne hye so, ɛnte saa? 26 Ɔkyerɛ no ɔkwampa;*Ne Nyankopɔn kyerɛkyerɛ no.+ 27 Ɛnyɛ awiporow ade+ na wɔde porow pɛprɛ,Na ɛnyɛ teaseɛnam nan na wɔde fa nketenkete* so. Mmom abaa na wɔde boro pɛprɛ,Na poma na wɔde boro nketenkete. 28 Sɛ obi reboro hwiit* a ɔde bɛyɛ paanoo a, ɔboro ma ɛyɛ muhumuhu anaa? Daabi, ɔmmoro no afebɔɔ;+Na sɛ ɔde ne teaseɛnam a n’apɔnkɔ twe fa so a,Ɔmmoro mma ɛnyɛ muhumuhu.+ 29 Eyi nso fi asafo Yehowa hɔ,Nea n’agyinatu* yɛ nwonwa,Na ne nnwuma yɛ akɛse no.*+\n^ Ɛbɛyɛ sɛ ɛfa Efraim ahenkurow Samaria ho.\n^ Anaa “ahantan abotiri; dwae abotiri.”\n^ Nt., “ano a ɛpo dodow.”\n^ Ebetumi nso akyerɛ, “anya anisoadehu baako.”\n^ Ebetumi nso akyerɛ, “Sɛ wɔte ase a, ɛbɛma wɔn ho apopo.”\n^ Kyerɛ sɛ, ntama a wɔanwene.\n^ Ɛyɛ biribi a yɛde yɛ aduan ma ɛyɛ huam.\n^ Ebinom nso frɛ no “atoko.”\n^ Ɛte sɛ hwiit, na na wɔtaa dua wɔ tete Egypt.\n^ Anaa “Ɔteɛ no so ɔkwampa so; Ɔtwe n’aso ɔkwampa so.”\n^ Anaa “n’atirimpɔw.”\n^ Anaa “Na ne nyansa nni ano no.”


Ebɛnadze Nye Asɛmpa No? | Asɛmpa\n1. Ebɛn asɛm na ofi Nyankopɔn nkyɛn no?\nNyankopɔn pɛ dɛ nyimpa dzi dɛw wɔ asetsena mu wɔ asaase do. Ɔdɔ a ɔwɔ ma adasamba ntsi na ɔbɔɔ asaase nye biribiara a ɔwɔ do no. Ɔnnkɛkyɛr ma oeetu anamɔn ama nyimpa a wɔwɔ asaase do beebiara eenya asetsena a odzi mu. Obeyi ndzɛmba a ɔdze amandzehu ba biara efi hɔ ama adasamba.—Kenkan Jeremiah 29:11.\nNyimpa tumdzi biara nnyi hɔ a etum eyi emumuyɛsɛm, yarba anaa owu efi hɔ. Naaso, asɛmpa bi wɔ hɔ ma hɛn. Ɔnnkɛkyɛr, Nyankopɔn beyi nyimpa tumdzi nyina efi hɔ na ɔdze no tumdzi abɛhyɛ ananmu. Hɔn a wɔbɛtsena Nyankopɔn tumdzi ase no benya enyigye na apɔwmudzen a odzi mu.—Kenkan Isaiah 25:8; 33:24; Daniel 2:44.\n2. Ebɛnadze ntsi na ɔsɛ dɛ yɛyɛ ntsɛm tsie asɛmpa no?\nSɛ Nyankopɔn yi ndzebɔnyɛfo fi asaase do nkotsee dze a, amandzehu bɔbɔ adze. (Zephaniah 2:3) Ebɛn aber na asɛm yi bɛyɛ hɔ? Nyankopɔn n’Asɛm ahyɛ tsebea a ɔyɛ hu a adasamba wɔ mu ndɛ no ho nkɔm. Ndzebɔnyɛ a ɔrokɔ do wɔ asaase do beebiara no dzi dase dɛ, ber a Nyankopɔn bɔwosow no ho no abɛn.—Kenkan 2 Timothy 3:1-5.\n3. Ebɛnadze na ɔsɛ dɛ yɛyɛ?\nƆsɛ dɛ yesũa Nyankopɔn ho adze wɔ n’Asɛm Bible no mu. Bible no tse dɛ krataa a egya bi a ɔwɔ ɔdɔ akyerɛw abrɛ hɛn. Ɔma yehu mbrɛ yebotum enya asetsena mu enyigye ndɛ nye onnyiewiei nkwa wɔ asaase do ndaamba. Ɔyɛ nokwar dɛ mboa a irinya ma aatse Bible no ase no, nyimpa binom enyi nnkɛgye ho. Naaso, Nyankopɔn abɔ anohoba dɛ ɔbɛma hɛn ndaamba asetsena a odzi mu, ntsi ɔnnsɛ dɛ yɛma nkorɔfo siw hɛn kwan dɛ yebosũa Bible no.—Kenkan Mbɛbusɛm 29:25; Nyikyerɛ 14:6, 7.\nFa mona Fa mona Ebɛnadze Nye Asɛmpa No?


1 Samuel 18 | Intanɛt So Bible| Wiase Foforɔ Nkyerɛaseɛ\n18 Ɛbae sɛ ɔne Saul kasa wiei ara pɛ, Yonatan+ kra fam Dawid kra ho,+ na Yonatan dɔɔ no sɛ n’ankasa ne kra.+ 2 Ɛnna Saul faa no saa da no, na wamma wansan ankɔ ne papa fie.+ 3 Na Yonatan ne Dawid yɛɛ apam,+ efisɛ ɔdɔɔ no sɛ n’ankasa ne kra.+ 4 Bio nso, Yonatan yii ne nguguso a ɔhyɛ no maa Dawid, ne ne ntade a aka ne ne nkrante ne n’agyan ne n’abɔso. 5 Na Dawid kokɔɔ ɔsa. Baabiara a Saul somaa no no, ɔde nyansa yɛɛ ade,+ enti Saul de no too mmarima akofofo no ano,+ na ɛsɔɔ ɔman no nyinaa ne Saul nkoa nso ani. 6 Sɛ Dawid kokunkum Filistifo na wɔresan aba a, mmea fi Israel nkurow nyinaa mu de nnwom+ ne asaw ba behyia Ɔhene Saul; wɔde mpintin+ ne ahurusi+ ne asankuwa. 7 Ná mmea a wɔredi ahurusi no bɔ gye so sɛ:“Saul akum n’apem,Na Dawid akum ne pedu.”+ 8 Na Saul bo fuwii+ pii, efisɛ asɛm yi anyɛ no abodwo, enti ɔkae sɛ: “Wɔde ɔpedu ama Dawid, na me de, wɔde apem na ama me, nea aka ara ne sɛ wɔde ahenni no bɛma no!”+ 9 Na efi da no rekɔ, Saul nyaa Dawid ho adwemmɔne.+ 10 Ade kyee no,+ Onyankopɔn maa honhom bɔne baa Saul so,+ enti ɔyɛe sɛ odiyifo+ wɔ fie hɔ; ná Dawid de ne nsa rebɔ sanku+ sɛnea ɔyɛ kan nna no, na na peaw kura Saul nsam.+ 11 Na Saul tow peaw+ no, na ɔkae sɛ: “Mɛwɔ Dawid afam dan ho!”+ nanso Dawid dan ne ho fii n’anim mprenu.+ 12 Na Saul suroo+ Dawid efisɛ na Yehowa di n’akyi,+ nso Saul de, na wafi n’akyi.+ 13 Enti Saul yii no fii ne nkyɛn,+ na osii no apem so panyin, na odii ɔman no anim kɔɔ ɔsa daa.+ 14 Dawid kɔɔ so de nyansa yɛɛ ade+ n’akwan nyinaa mu, na Yehowa dii n’akyi.+ 15 Saul hui sɛ ɔde nyansa yɛ ne biribiara,+ na osuroo no. 16 Na Israel ne Yuda nyinaa dɔɔ Dawid, efisɛ ɔno na ɔde wɔn kɔɔ ɔsa. 17 Na Saul ka kyerɛɛ Dawid sɛ: “Hwɛ, me babea panyin Merab+ ni. Ɔno na mede no bɛma wo aware.+ Ɔkokodurufo ara na yɛ ma me, na ko ma Yehowa.”+ Saul de, ɔkae wɔ ne tirim sɛ: “Meremfa me nsa nka no, Filistifo na wɔn nsa bɛka no.”+ 18 Ɛnna Dawid ka kyerɛɛ Saul sɛ: “Hena ne me, na me nkurɔfo, me papa abusua yɛ dɛn wɔ Israel na mabɛyɛ ɔhene ase?”+ 19 Nanso bere dui sɛ wɔde Saul babea Merab bɛma Dawid no, na wɔde no ama Meholani+ Adriel+ aware dedaw. 20 Ná Saul babea Mikal+ dɔ Dawid, na bere a wɔka kyerɛɛ Saul no, asɛm no yɛɛ no anigye. 21 Na Saul kae sɛ: “Mede no bɛma no, na ayɛ no afiri,+ na Filistifo de wɔn nsa aka no.” Enti Saul ka kyerɛɛ Dawid sɛ: “Mede mmea yi mu nea ɔto so abien no bɛma wo na woabɛyɛ m’ase nnɛ.” 22 Afei nso Saul hyɛɛ ne nkoa sɛ: “Monkɔka nkyerɛ Dawid kokoam sɛ: ‘Hwɛ! Ɔhene pɛ w’asɛm, na ne nkoa nyinaa dɔ wo. Enti bɛyɛ ɔhene ase.’” 23 Na Saul nkoa kaa nsɛm yi guu Dawid asom, nanso Dawid kae sɛ: “Ɛyɛ ade ketewa mo ani so sɛ mɛyɛ ɔhene ase, me a meyɛ ohiani,+ na wommu me hwee+ yi?” 24 Na Saul nkoa no kɔbɔɔ no amanneɛ sɛ: “Nsɛm yi na Dawid kae.” 25 Ɛnna Saul kae sɛ: “Monkɔka nkyerɛ Dawid sɛ, ‘Ɛnyɛ tiade+ bi na ɔhene pɛ, na mmom onkotwa Filistifo mmarima ɔha dua ano were+ mmra, na ɔmfa nni ɔhene atamfo so were.’”+ Nanso na Saul abɔ ne tirim sɛ ɔnam Filistifo nsa so bɛma Dawid atɔ. 26 Enti ne nkoa no kɔkaa nsɛm yi kyerɛɛ Dawid, na ɛyɛɛ Dawid fɛ sɛ ɔbɛyɛ ɔhene ase.+ Nna no nnya nnui no, 27 Dawid sɔree, na ɔne ne mmarima no siim kokunkum+ Filistifo ahanu, na Dawid de wɔn dua ano were+ bae, na wɔkan ma ɛsoe de maa ɔhene, na ɔbɛyɛɛ ɔhene ase. Na Saul de ne babea Mikal maa no aware.+ 28 Saul de n’ani too fam hui sɛ Yehowa di Dawid akyi.+ Na Saul babea Mikal nso dɔɔ no.+ 29 Dawid nti Saul suroe pii, na Dawid bɛyɛɛ Saul tamfo daa.+ 30 Ná Filistifo akunini+ fi adi bɛko, na da biara a wɔbɛba no Dawid de nyansa yɛ ade+ sen Saul nkoa nyinaa, na ne din yɛɛ kɛse.+


Mateo 23 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian Alur American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgian French Sign Language Belize Kriol Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chol Chuabo Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Gitonga Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Korean Sign Language Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Mambwe-Lungu Marathi Marshallese Maya Mexican Sign Language Moore Mozambican Sign Language Myanmar Ndau Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nyungwe Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ronga Russian Russian Sign Language Salvadoran Sign Language Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nMateo Asɛmpa No 23:1-39\nƐnsɛ sɛ wosuasua akyerɛwfo ne Farisifo no (1-12)\nAkyerɛwfo ne Farisifo no nnue (13-36)\nYesu su Yerusalem (37-39)\n23 Ɛnna Yesu ka kyerɛɛ nnipadɔm no ne n’asuafo no sɛ: 2 “Akyerɛwfo ne Farisifo no ka sɛ wɔte Mose agua so. 3 Enti nea wɔka kyerɛ mo nyinaa, munni so na monyɛ. Na wɔn nnwuma de, monnyɛ, efisɛ nea wɔka no, wɔmfa nyɛ adwuma.+ 4 Wɔkyekyere nnesoa a emu yɛ duru de to nnipa mmati,+ nanso wɔn de, wɔmpɛ sɛ wɔde wɔn nsateaa mpo ka.+ 5 Nnwuma a wɔyɛ nyinaa, wɔyɛ no sɛnea nnipa behu;+ kyerɛwnsɛm kotoku* a wɔde bɔ wɔn ho ban no,+ wɔyɛ no atɛtrɛtɛ, na wɔyɛ wɔn ntaade ano+ atenten. 6 Wɔpɛ mpanyimfo tenabea wɔ apontow* ase ne nkongua a ɛwɔ anim* wɔ hyiadan mu.+ 7 Wɔpɛ gua so nkyia, na wɔpɛ sɛ nkurɔfo frɛ wɔn Rabi.* 8 Nanso mo de, ɛnsɛ sɛ wɔfrɛ mo Rabi, efisɛ ɔbaako ne mo Kyerɛkyerɛfo,+ na mo nyinaa moyɛ anuanom. 9 Bio nso, mommfrɛ obiara mo agya asaase so, efisɛ ɔbaako ne mo Agya,+ Ɔsorosoroni no. 10 Afei nso, ɛnsɛ sɛ wɔfrɛ mo akannifo, efisɛ mo Kannifo yɛ baako, ɔne Kristo no. 11 Mmom no, ɛsɛ sɛ nea ɔyɛ mo mu kɛse no yɛ mo somfo.+ 12 Obiara a ɔma ne ho so no, wɔbɛbrɛ no ase,+ na obiara a ɔbrɛ ne ho ase no, wɔbɛma no so.+ 13 “Munnue, akyerɛwfo ne Farisifo nyaatwomfo! moatoto ɔsoro Ahenni no apon mu. Mo a, monkɔ mu, na wɔn a wɔrekɔ mu nso a, momma wɔn kwan.+ 14 *—— 15 “Munnue, akyerɛwfo ne Farisifo nyaatwomfo!+ efisɛ mutwa kwan fa ɛpo ne asaase so kɔsakra onipa baako, na onya sakra a, moma ɔbɛyɛ obi a ɔfata sɛ ɔkɔ Gehenna,* na moma ne bɔne bɛyɛ te sɛ mo de mmɔho abien. 16 “Munnue, akwankyerɛfo anifuraefo+ a moka sɛ, ‘Sɛ obi ka asɔrefi no ntam a, ɛnyɛ hwee; na sɛ obi ka asɔrefi hɔ sika kɔkɔɔ no ntam de a, ɛnde ɛsɛ sɛ odi ntam a waka no so.’+ 17 Nkwaseafo ne anifuraefo! Nea ɛwɔ he na ɛyɛ kɛse, sika kɔkɔɔ no, anaa asɔrefi a ama sika kɔkɔɔ no ho atew no? 18 Afei nso, ‘Sɛ obi ka afɔremuka no ntam a, ɛnyɛ hwee; na sɛ obi ka akyɛde a ɛda so no ntam de a, ɛnde ɛsɛ sɛ odi ntam a waka no so.’ 19 Anifuraefo! Nea ɛwɔ he na ɛyɛ kɛse, akyɛde no, anaa afɔremuka a ɛma akyɛde no ho tew no? 20 Enti obiara a ɔka afɔremuka no ntam no, ɔka ɛno ne nneɛma a egu so nyinaa ntam; 21 na nea ɔka asɔrefi no ntam no, ɔka ɛno ne Nea ɔte mu no ntam;+ 22 na nea ɔka ɔsoro ntam no, ɔka Onyankopɔn ahengua ne Nea ɔte so no ntam. 23 “Munnue, akyerɛwfo ne Farisifo nyaatwomfo! efisɛ muyi onunum ne wisa ne nketenkete* so ntotoso du du,+ na Mmara no mu nsɛm a ehia paa* a ɛne atɛntrenee+ ne mmɔborɔhunu+ ne nokwaredi no de, momfa nyɛ hwee. Ehia sɛ muyi ntotoso du du no, nanso ɛnsɛ sɛ mubu mo ani gu nneɛma a ehia paa no so.+ 24 Akwankyerɛfo anifuraefo!+ Morenom biribi a, mosɔn so yi emu ntontom,+ nanso momene yoma+ a ɛda mu. 25 “Munnue, akyerɛwfo ne Farisifo nyaatwomfo! efisɛ mohohoro kuruwa ne ayowa ho,+ nanso emu de, adifudepɛ*+ ne akɔnnɔ ntraso ayɛ no ma.+ 26 Farisini nifuraefo! Di kan hohoro kuruwa ne ayowa no mu na ama ɛho nso afi. 27 “Munnue, akyerɛwfo ne Farisifo nyaatwomfo!+ efisɛ mote sɛ adamoa a wɔaka ho fitaa.+ Wohwɛ ho a, ɛyɛ fɛ, nanso emu de, awufo nnompe ne afide nyinaa bi ayɛ no ma. 28 Saa ara na mo nso, nnipa ani so de, mote sɛ atreneefo, nanso nyaatwom ne nneɛma bɔne* ayɛ mo ma.+ 29 “Munnue, akyerɛwfo ne Farisifo nyaatwomfo!+ efisɛ musiesie adiyifo adamoa* na mode nneɛma siesie atreneefo ada so,+ 30 na moka sɛ, ‘Sɛ yɛwɔ yɛn agyanom bere so a, anka yɛne wɔn remmom nhwie adiyifo no mogya ngu.’ 31 Eyi na mode di adanse tia mo ho sɛ moyɛ wɔn a wokum adiyifo no mma.+ 32 Enti nea mo agyanom hyɛɛ ase no, munwie.* 33 “Awɔ, nhurutoa* mma,+ mobɛyɛ dɛn aguan Gehenna*+ atemmu? 34 Eyi nti, meresoma adiyifo+ ne anyansafo ne akyerɛkyerɛfo+ aba mo nkyɛn. Mubekum wɔn mu binom+ abɔ wɔn asɛndua mu, na mubetwa ebinom mmaa+ wɔ mo hyia adan mu, na mobɛtan wɔn ani+ afi kurow so akɔ kurow so; 35 saa na ɛbɛma atreneefo mogya a wɔahwie agu asaase so nyinaa aba mo so, efi ɔtreneeni Habel+ mogya so kosi Barakia ba Sakaria mogya so, nea mukum no kronkronbea ne afɔremuka no ntam no.+ 36 Nokwarem mereka akyerɛ mo sɛ, nneɛma yi nyinaa bɛba awo ntoatoaso yi so. 37 “Yerusalem, Yerusalem, wo a wukum adiyifo, na wusiw wɔn a wɔsomaa wɔn baa wo nkyɛn no abo!+ Mayɛ biara sɛ mɛboaboa wo mma ano, sɛnea akokɔbaatan boaboa ne mma ano wɔ ne ntaban ase no! Nanso moampɛ.+ 38 Hwɛ! Wɔagyaw mo fi ama mo.*+ 39 Na mereka akyerɛ mo sɛ, efi saa bere yi rekɔ no, morenhu me bio kosi sɛ mobɛka sɛ, ‘Nhyira ne nea ɔba wɔ Yehowa* din mu!’”+\n^ Eyi yɛ adaka ketewa a kyerɛwnsɛm no fã bi wom. Ná Yudafo mmarima de bɔ wɔn moma so anaa wɔde to wɔn nsa de bɔ wɔn ho ban.\n^ Anaa “anwummere aduan.”\n^ Anaa “nkongua pa.”\n^ Anaa “Ɔkyerɛkyerɛfo.”\n^ Ne nyinaa yɛ nneɛma bi a yɛde yɛ aduan ma ɛyɛ huam.\n^ Anaa “Mmara no mu nsɛm a emu yɛ duru.”\n^ Anaa “nneɛma a wɔafom.”\n^ Anaa “mmarato.”\n^ Anaa “moto adiyifo nkae nna so.”\n^ Nt., “monhyɛ mo agyanom kuruwa mã.”\n^ Ebetumi nso akyerɛ, “Wɔagyaw mo fi ato hɔ a obiara nte mu.”


但以理書 2 CCBT - Daniel 2 ASCB\n1Nebukadnessar adedie mfeɛ mmienu so, ɔsosoo daeɛ bi ma ɛhaa no ara kɔsii sɛ, na ɔntumi nna. 2Ɔfrɛɛ ne nkonyaayifoɔ, pɛadeɛhunufoɔ, ntafowayifoɔ ne Kaldeafoɔ bisaa wɔn sɛ, wɔnkyerɛ no daeɛ ko no. Wɔbɛgyinaa ɔhene no anim no, 3ɔkaa sɛ, “Maso daeɛ bi a ɛha me, enti mepɛ sɛ monkyerɛ me daeɛ ko a mesoeɛ no, ɛfiri sɛ, ɛsɛ sɛ mehunu.”\n4Na Kaldeafoɔ no buaa no wɔ Arameike kasa mu sɛ, “Ɔhene nkwa so! Ka daeɛ no kyerɛ yɛn, na yɛbɛkyerɛ aseɛ.”\n5Nanso, ɔhene no ka kyerɛɛ Kaldeafoɔ no sɛ, “Yei ne gyinaeɛ a masi wɔ asɛm yi ho. Sɛ moantumi anka me daeɛ no, na moankyerɛ me aseɛ a, wɔbɛtwitwa mo mu asinasini, na wɔbɛbubu mo afie, ama afu wira. 6Na sɛ moka me daeɛ no, kyerɛ me aseɛ a, mɛma mo akyɛdeɛ a ɛso bi mmaa da, na mabɔ mo aba so. Monka daeɛ no, na monkyerɛ me aseɛ.”\n7Wɔkaa bio sɛ, “Yɛsrɛ wo, Nana, ka daeɛ no kyerɛ wʼasomfoɔ, na yɛbɛkyerɛ wo aseɛ.”\n8Ɔhene no buaa sɛ, “Mahunu mo nnaadaa no. Mahunu sɛ, moretwentwɛn ɛberɛ no so, na monim gyinaeɛ a masi asɛm a mekaeɛ no ho. 9Sɛ moanka daeɛ no ankyerɛ me a, asotwe baako pɛ na ɛda hɔ ma mo. Moapam sɛ mobɛdi atorɔ adaadaa me. Mosusu sɛ asɛm no bɛsesa. Monka daeɛ no nkyerɛ me, na ɛbɛma mahunu sɛ mobɛtumi akyerɛ aseɛ.”\n10Kaldeafoɔ no buaa Ɔhene no sɛ, “Onipa teasefoɔ biara nni hɔ a ɔbɛtumi akyerɛ wo, Nana, wo daeɛ a woaso no. Na ɔhene biara nso nni hɔ, sɛ ɔkorɔn anaa ne tumi so, a wabisa nkonyaayifoɔ, pɛadeɛhunufoɔ anaa Kaldeafoɔ saa asɛm yi bi pɛn. 11Ɔhene abisadeɛ yi yɛ den dodo. Obiara nni hɔ a ɔbɛtumi aka wo daeɛ no gye anyame. Nanso, wɔn tenabea nni ewiase yi mu.”\n12Ɔhene no tee saa asɛm yi no, ne bo fuu yie, enti ɔhyɛɛ sɛ, wɔnkunkum anyansafoɔ a wɔwɔ Babilonia nyinaa. 13Na ɛsiane ɔhene no mmara den sɛ wɔnkunkum anyansafoɔ no enti, wɔsomaa mmarima sɛ wɔnkɔhwehwɛ Daniel ne ne nnamfonom, na wɔnkunkum wɔn.\n14Ɛberɛ a, Ariok a ɔyɛ ɔhene no awɛmfoɔ so panin baa sɛ ɔrebɛkum wɔn no, Daniel faa nyansakwan so ne no kasaeɛ. 15Daniel bisaa Ariok sɛ, “Adɛn enti na ɔhene hyɛɛ mmara a ano yɛ den saa?” Na Ariok kaa deɛ asi nyinaa kyerɛɛ no. 16Daniel kɔhunuu Ɔhene no, na ɔsrɛɛ no sɛ ɔmma no berɛ kakra na ɔbɛba abɛkyerɛ daeɛ no ase.\n17Na Daniel kɔɔ ne fie kɔbɔɔ ne nnamfonom Hanania, Misael ne Asaria asɛm a asie. 18Ɔhyɛɛ wɔn sɛ, wɔmmisa ɔsoro Onyankopɔn sɛ, ɔnnom wɔn nʼahummɔborɔ sɛdeɛ wɔrenkum wɔn mfra anyansafoɔ nkaeɛ a wɔwɔ Babilonia no mu. 19Anadwo no, ɔdaa kɔkoamsɛm no adi kyerɛɛ Daniel wɔ anisoadehunu mu. Na Daniel kamfoo ɔsoro Onyankopɔn 20na ɔkaa sɛ,\n“Nkamfoɔ nka Onyankopɔn din daa nyinaa,\nɔno nko na ɔwɔ nyansa ne tumi.\n21Ɔno na ɔsesa mmerɛ ne nnipa hyɛberɛ;\nɔsi ahene, na ɔtu wɔn adeɛ so.\nƆma anyansafoɔ hunu nyansa,\nna ɔma nhunumu ho nimdeɛ.\n22Ɔda nneɛma a emu dɔ na ɛyɛ nwanwa adi,\nna ɔnim deɛ ahinta wɔ sum mu;\nhann atwa ne ho ahyia.\n23Meda wo ase, kamfo wo mʼagyanom Onyankopɔn,\nɛfiri sɛ, woama me nyansa ne tumi;\nwoaka deɛ yɛbisaa wo akyerɛ me,\nada deɛ ɔhene bisaeɛ no adi akyerɛ yɛn.”\nDaniel Kyerɛ Daeɛ No Ase\n24Afei, Daniel kɔhunuu Ariok a wɔahyɛ no sɛ ɔnkunkum anyansafoɔ a wɔwɔ Babilonia no, ka kyerɛɛ no sɛ, “Nkunkum anyansafoɔ a wɔwɔ Babilonia no. Fa me kɔ ɔhene no nkyɛn, na mɛkyerɛ no ne daeɛ no ase.”\n25Na ntɛm ara, Ariok de Daniel kɔɔ ɔhene no anim kaa sɛ, “Mahunu atukɔfoɔ a wɔfiri Yuda no mu baako a ɔbɛkyerɛ wo, Nana, daeɛ no ase.”\n26Ɔhene no bisaa Daniel (a wɔsane frɛ no Beltesasar) no sɛ, “Ɛyɛ nokorɛ? Wobɛtumi akyerɛ me deɛ mehunuu wɔ me daeɛ no mu na woakyerɛ me aseɛ?”\n27Daniel buaa sɛ, “Nana, anyansafoɔ, pɛadeɛhunufoɔ, nkonyaayifoɔ anaa ntafowayifoɔ biara nni hɔ a wɔbɛtumi akyerɛ ahintasɛm a worebisa yi! 28Nanso, Onyankopɔn bi wɔ ɔsoro a ɔda kɔkoamsɛm adi, na wakyerɛ ɔhene Nebukadnessar asɛm a ɛbɛsi daakye. Wo daeɛ no ne anisoadehunu a ɛberɛ a woda wo mpa so no wohunuiɛ nie:\n29“Nana, ɛberɛ a woreda no, wʼadwene kɔsisii nsɛm bi a ɛbɛsisi so. Deɛ ɔkyerɛ ahintasɛm mu no akyerɛ wo deɛ ɛrebɛba. 30Na ɛnnyɛ sɛ, Nana, menim nyansa kyɛn onipa teasefoɔ biara enti, na mmom Onyankopɔn pɛ sɛ Nana nya ahintasɛm no asekyerɛ na ɔte deɛ ɛbaa nʼadwene mu no ase.\n31“Nana, wʼanisoadehunu no mu, wohunuu ohoni kɛseɛ bi sɛ ɔgyina wʼanim a ɔso pa ara na ɛharan hyɛnn na ne ho yɛ hu yie. 32Sikakɔkɔɔ na wɔde yɛɛ ne ti; Dwetɛ na wɔde yɛɛ ne koko ne nʼabasa. Kɔbere na wɔde yɛɛ ne yafunu ne nʼasrɛ. 33Dadeɛ na wɔde yɛɛ ne nan, na wɔde dadeɛ ne dɔteɛ a wɔde afra yɛɛ ne nantabon. 34Na Nana, worehwɛ no, ɔboɔ bi a nsa biara nkura mu te bɛhwee dadeɛ ne dɔteɛ nantabon no so, pɛkyɛɛ no gɔsɔɔ. 35Afei Nana, ohoni mu no nyinaa a ɛyɛ dadeɛ, dɔteɛ, kɔbere, dwetɛ ne sikakɔkɔɔ no nyinaa yam fekɔfekɔ, ma ɛyɛɛ sɛ ahuhuro berɛ mu ayuporobea so ntɛtɛ, ma mframa bɛhuu ne nyinaa kɔeɛ a, hwee anka hɔ. Nanso, ɔboɔ a ɛpem ohoni no hwee fam no danee bepɔ kɛseɛ a ɛkataa asase nyinaa so.\n36“Nana, daeɛ no nie o, afei, yɛrebɛkyerɛ wo aseɛ. 37Nana, woyɛ ahene bebree so ɔhene. Ɔsoro Onyankopɔn ayɛ wo ahene mu ɔhene, ama wo tumi, ahoɔden ne animuonyam. 38Ɔde ewiase nnipa, mmoa a wɔwɔ wiram ne nnomaa a wɔtu ahyɛ wo nsa. Baabiara a wɔwɔ no, wɔayɛ wo wɔn so difoɔ. Wo na woyɛ saa sikakɔkɔɔ ti no.\n39“Na wʼahemman aba nʼawieeɛ akyi no, ahemman a ɛnnto wo deɛ no bɛsɔre abɛsi wʼananmu. Sɛ saa ahemman no gu a, ahemman kɛseɛ foforɔ a ɛtɔ so mmiɛnsa a kɔbere yafunu ne asrɛ no gyina hɔ ma no no bɛsɔre adi ewiase so. 40Nea ɛbɛdi saa ahemman no akyi no, ɛbɛyɛ ahemman a ɛtɔ so ɛnan a ɛso na ɛwɔ ahoɔden te sɛ dadeɛ. Saa ahemman no bɛbubu, ayam aman a adi ɛkan no nyinaa te sɛdeɛ dadeɛ bubu yam biribiara a ɛne no hyia no. 41Nana, sɛdeɛ wohunu sɛ nantabon ne nansoaa yɛ dadeɛ ne dɔteɛ a adi afra no kyerɛ sɛ, saa ahemman yi mu bɛkyekyɛ. 42Nʼafaafa bi bɛyɛ den sɛ dadeɛ, na ebi ayɛ mmerɛ sɛ dɔteɛ. 43Saa dadeɛ ne dɔteɛ mfrafraeɛ no sane kyerɛ sɛ, saa ahemman no bɛyɛ nnipa ahodoɔ a wɔadi afra a wɔntumi nka wɔn ho mmɔ mu sɛdeɛ dadeɛ ne dɔteɛ ntumi nni afra no.\n44“Saa ahemfo no adedie mu no, Ɔsoro Onyankopɔn bɛbɔ ahemman bi atenaseɛ a ɛrensɛe da; na obiara renni so da. Ɛbɛdwɛre ahemman ahodoɔ yi nyinaa de wɔn aba awieeɛ, na ɛno deɛ, ɛbɛgyina afebɔɔ. 45Ɔboɔ no a nsa biara nkura mu na ɛtwa firi bepɔ no so a ɛyam dadeɛ, kɔbere, dɔteɛ, dwetɛ ne sikakɔkɔɔ mfrafraeɛ ohoni no gyina hɔ ma saa ɔman no.\n“Onyankopɔn kokuroko akyerɛ Nana, deɛ ɛbɛba daakye. Daeɛ no yɛ nokorɛ, na ne nkyerɛaseɛ yɛ kann.”\nNebukadnessar Bɔ Daniel Aba So\n46Ɔhene Nebukadnessar bɔɔ ne mu ase wɔ Daniel anim, somm no, na ɔhyɛɛ ne manfoɔ sɛ, wɔmfa afɔrebɔdeɛ mmra, na wɔnhye aduhwam wɔ nʼanim. 47Ɔhene no ka kyerɛɛ Daniel sɛ, “Nokorɛ, wo Onyankopɔn yɛ Onyankopɔn wɔ anyame mu; ɔyɛ Awurade wɔ ahene so ahintasɛm mu kyerɛfoɔ, ɛfiri sɛ, wo na woatumi akyerɛ saa kɔkoamsɛm yi mu.”\n48Afei, ɔhene no maa Daniel dibea a ɛkorɔn yie sane yɛɛ no ayɛ a ɛsom bo yie. Ɔmaa Daniel bɛyɛɛ sohwɛfoɔ wɔ Babiloniaman no mu nyinaa, na ɔde no sii nʼanyansafoɔ no nyinaa so ɔhene. 49Daniel bisa ma wɔyɛɛ Sadrak, Mesak ne Abednego, Babilonia asase no so ahwɛfoɔ, na Daniel yɛɛ ɔsomfoɔ wɔ ɔhene aban mu.\nASCB : Daniel 2


Dɛn ne Paradise? | Nea Bible Ka\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Malagasy Maltese Norwegian Oromo Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Shona Silozi Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nEbinom susuw sɛ nsɛm a wɔka fa Paradise ho no yɛ anansesɛm ara kwa. Afoforo nso gye di sɛ ɛyɛ beae bi a ɛte sɛ turo a wɔka ho asɛm wɔ ayɛsɛm mu a nnipa pa te hɔ daa a wɔwɔ anigye na wɔyɛ nneɛma a ɛma akomatɔyam.\nWɔde asɛmfua “paradise” no kyerɛ nnipa fie a edi kan a ɛne Eden turo. (Genesis 2:7-15) Bible ka sɛ saa turo no yɛ beae bi ankasa a nnipa baanu a wodi kan no tenae a na ɔyare ne owu nni hɔ. (Genesis 1:27, 28) Esiane sɛ nnipa baanu a wodi kan yi antie Onyankopɔn asɛm nti, wɔn paradise fie no fii wɔn nsa. Nanso, Bible nkɔmhyɛ pii ka daakye bi a nnipa bɛsan anya Paradise ho asɛm.\nSɛ Onyankopɔn wɔ ɔdɔ a, ɛnde ntease wom sɛ ɔbɛma n’asomfo a wodi no nokware no anya asetena pa wɔ beae bi te sɛ Paradise. Ntease wom nso sɛ ɔka nea ehia sɛ nnipa yɛ na ama wɔatumi anya Onyankopɔn anim dom kyerɛ wɔn. Bible ka sɛ, sɛ wusua Onyankopɔn ho ade na wudi ne mmara nsɛm so a, wubetumi anya n’anim dom.—Yohane 17:3; 1 Yohane 5:3.\n“Yehowa Nyankopɔn yɛɛ turo bi wɔ Eden, . . . na ɛhɔ na ɔde onipa a ɔnwenee no no kɔtenae.”—Genesis 2:8.\nƐhefa na Paradise wɔ?\nEbinom gye di sɛ Paradise wɔ soro, na afoforo nso kyerɛ sɛ ɛbɛba asase so daakye.\nNá Paradise a edi kan a na nnipa te hɔ no wɔ asase so. Onyankopɔn bɔɔ asase no sɛ ofie a nnipa bɛtena mu daa. Bible ka sɛ, Onyankopɔn bɔɔ asase a yɛte so yi sɛ ɛntena hɔ daa. (Dwom 104:5) Ɛsan ka sɛ: “Ɔsoro yɛ Yehowa soro, na asase de, ɔde ama nnipa mma.”—Dwom 115:16.\nEnti, ɛnyɛ nwonwa sɛ Bible no hyɛ bɔ sɛ asase no bɛdan Paradise. Onyankopɔn bɛma nnipa atena ase daa wɔ so. Biakoyɛ ne asomdwoe bɛtena wɔn ntam. Ɛyaw ne amanehunu befi hɔ. Na nnipa betumi anya asase so nneɛma a ɛyɛ nwonwa no so mfaso bere nyinaa.—Yesaia 65:21-23.\n“Onyankopɔn ntamadan wɔ adesamma mu, . . . na owu nni hɔ bio, na awerɛhow ne osu ne yaw nso nni hɔ bio.”—Adiyisɛm 21:3, 4.\nHenanom na wɔbɛtena Paradise?\nƆsom ahorow pii kyerɛkyerɛ sɛ nnipa pa nkutoo na wɔbɛtena Paradise. Nanso, nnipa pii adwene nhyia wɔ nea ɛsɛ sɛ obi yɛ na wɔabu no sɛ ɔyɛ onipa “pa” no ho. Ebinom susuw sɛ nneɛma a wɔyɛ wɔ ɔsom mu a wobɛyɛ bi ne mpae ahorow bi a wubetĩ mu abɔ mpɛn pii no nkutoo bɛma wɔabu wo sɛ woyɛ onipa pa.\nBible ka sɛ “treneefo” bɛtena Paradise. Nanso hena na Onyankopɔn bu no treneeni? Ɛnyɛ obi a ɔyɛ ne som mu nneɛma ahorow nanso ɔnyɛ Onyankopɔn apɛde. Bible ka sɛ: “Yehowa pɛ ɔhyew afɔre ne ayɛyɛde sen osetie a wɔbɛyɛ ama Yehowa anaa? Hwɛ! Osetie ye sen afɔre.” (1 Samuel 15:22) Sɛ yɛbɛka no tiawa a, “treneefo” a wɔbɛtena ase daa wɔ Paradise no ne wɔn a wodi Onyankopɔn mmara nsɛm a ɛwɔ Bible mu no so.\nOnyankopɔn mmara nsɛm a wubedi so no nkyerɛ sɛ wobɛyɛ ɔsom mu nneɛma ahorow bi kɛkɛ. Wonam sɛnea wobɔ wo bra da biara da no so betumi asɔ Onyankopɔn ani anaa woayɛ nea ɔmpɛ. Wubetumi ahu sɛnea wobɛsɔ Onyankopɔn ani bere a wotɔ wo bo ase sua Bible no yiye no. Ɛnyɛ den sɛ wobɛsɔ n’ani. Bible ka sɛ, “n’ahyɛde nyɛ den.” (1 Yohane 5:3) Onyankopɔn pɛ paa sɛ ɔbɛma woakɔ Paradise de atua osetie a woyɛ ma no no so ka.


KENKAN WƆ Albanian Amharic Arabic Armenian (West) Chitonga Croatian Czech Danish Dutch English French German Hindi Hungarian Italian Japanese Kannada Korean Latvian Lithuanian Luganda Malagasy Norwegian Persian Polish Portuguese Punjabi Romanian Russian Samoan Silozi Slovak Slovenian Spanish Sranantongo Twi Ukrainian Vietnamese Yoruba\n1. Esiane sɛ Yehowa ne Bere Sodifo Kɛse no nti, dɛn na yebetumi anya mu awerɛhyem?\nYEHOWA ne Bere Sodifo Kɛse no. Ɔwɔ mmere a ɔde yɛ n’adwuma so tumi. (Asomafo no Nnwuma 1:7) Nsɛm a wakyerɛ sɛ ebesisi wɔ mmere yi mu no nyinaa bɛbam ankasa. Ɛrenni yɛn huammɔ.\n2, 3. Nkɔmhyɛ bɛn na Daniel susuw ho, na ahemman bɛn na na edi Babilon so saa bere no?\n2 Sɛ́ obi a na ɔde nsiyɛ sua Kyerɛwnsɛm no, na odiyifo Daniel wɔ gyidi sɛ Yehowa betumi akyerɛ bere a nsɛm bi besisi na wama anya mmamu. Nea na ehia Daniel titiriw ne Yerusalem sɛe ho nkɔmhyɛ ahorow no. Na Yeremia akyerɛw nea Onyankopɔn akyerɛ wɔ mfe dodow a kurow kronkron no bɛkɔ so ayɛ amamfo ho no ho asɛm, na Daniel susuw nkɔmhyɛ yi ho yiye. Ɔkyerɛwee sɛ: “Ahasweros ba Dario a n’ase fi Media a odii Kaldeafo ahemman so hene no afe a edi kan mu, afe a obedii mu hene no, me, Daniel, memaa m’ani baa nhoma no mu mfirihyia dodow a [Yehowa, NW] asɛm baa odiyifo Yeremia so sɛ ɔbɛma mfirihyia aduɔson awie odu, Yerusalem amamfõ so no so.”—Daniel 9:1, 2; Yeremia 25:11.\n3 Saa bere no na Mediani Dario na odi “Kaldeafo ahemman” so. Na nkɔm a Daniel ahyɛ dedaw bere a na ɔrekyerɛ ɔfasu ho nkyerɛwee no ase no nyaa mmamu ntɛmntɛm. Na Babilon Ahemman no agu. Wɔde maa “Mediafo ne Persiafo” wɔ 539 A.Y.B. mu.—Daniel 5:24-28, 30, 31.\nDANIEL DE AHOBRƐASE BƆ YEHOWA MPAE\n4. (a) Na dɛn na ehia na ama Onyankopɔn agye wɔn? (b) Ɔkwan bɛn na Daniel faa so kɔɔ Yehowa anim?\n4 Daniel hui sɛ na Yerusalem mfe 70 amamfoyɛ no reba n’awiei. Afei dɛn na ɔbɛyɛ? Ɔka kyerɛɛ yɛn sɛ: “Na mede m’anim mekyerɛɛ Yehowa Nyankopɔn, sɛ mede mmuadadi ne atweaatam ne nsõ bɛbɔ no mpae de nkotɔsrɛ ato n’anim. Na mifii ase bɔɔ Yehowa, me Nyankopɔn mpae ka kyerɛɛ no sɛ yɛayɛ bɔne.” (Daniel 9:3, 4, NW) Na koma pa ho hia na Onyankopɔn afi mmɔborohunu mu agye wɔn. (Leviticus 26:31-46; 1 Ahene 8:46-53) Na ehia sɛ wonya gyidi ne ahobrɛase honhom, na wonu wɔn ho koraa wɔ bɔne ahorow a ɛma wɔde wɔn kɔɔ nnommumfa ne nkoasom mu no ho. Enti Daniel fii ase sɛ ɔbɛbɔ Onyankopɔn mpae ama ne manfo abɔnefo no. Wɔ ɔkwan bɛn so? Na ɔbɛyɛ saa denam mmuadadi, awerɛhodi, ne atweaatam a obefura a ɛyɛ ahonu ne koma pa ho sɛnkyerɛnne no so.\n5. Dɛn nti na na Daniel betumi anya ahotoso sɛ wɔbɛma Yudafo no asan akɔ wɔn man mu?\n5 Na Yeremia nkɔmhyɛ no ama Daniel anya anidaso, efisɛ ɛkyerɛe sɛ ɛrenkyɛ na wɔama Yudafo no asan akɔ wɔn man Yuda mu. (Yeremia 25:12; 29:10) Akyinnye biara nni ho sɛ Daniel nyaa ahotoso sɛ wobegye Yudafo a na wɔabrɛ wɔn ase no efisɛ na ɔbarima bi a ne din de Kores redi tumi dedaw sɛ Persia hene. So na Yesaia nhyɛɛ nkɔm sɛ Kores titiriw na obegyaa Yudafo no ma wɔasan akɔkyekye Yerusalem asi asɔrefie no? (Yesaia 44:28–45:3) Nanso na Daniel nnim sɛnea eyi bɛbam. Enti ɔkɔɔ so bɔɔ Yehowa mpae.\n6. Dɛn na Daniel gye toom wɔ mpaebɔ mu?\n6 Daniel twee adwene sii Onyankopɔn mmɔborohunu ne n’adɔe so. Ɔde ahobrɛase gye toom sɛ Yudafo no nam atuatew, Yehowa mmara nsɛm a wɔanni so, ne n’adiyifo a wɔantie wɔn no so ayɛ bɔne. ‘Fom a wɔfom nti, Onyankopɔn bɔɔ wɔn hwetee’ ma ɛfatae. Daniel bɔɔ mpae sɛ: “[Yehowa, NW], yɛn na animguase wɔ yɛn, yɛn ahene, yɛn mmapɔmma ne yɛn agyanom, sɛ yɛayɛ wo bɔne ntia; [Yehowa, NW] yɛn Nyankopɔn na mmɔborohunu ne fafiri wɔ no, na yɛatew n’anim atua, na yɛantie [Yehowa, NW] yɛn Nyankopɔn, sɛ yɛbɛnantew ne mmara a ɔnam ne nkoa adiyifo no so de sii yɛn anim no mu; na Israel nyinaa atõ wo mmara, na wɔmanee sɛ wɔrentie wo; na nnuabɔ ne ntam a wɔakyerɛw Onyankopɔn akoa Mose mmara mu no ahwie agu yɛn so, sɛ yɛayɛ no bɔne ntia.”—Daniel 9:5-11; Exodus 19:5-8; 24:3, 7, 8.\n7. Dɛn nti na yebetumi aka sɛ nea Yehowa yɛe no teɛ bere a ɔmaa Yudafo no kɔɔ nnommumfa mu no?\n7 Na Onyankopɔn aka nea ebefi asoɔden a Israelfo no bɛyɛ wɔ no so ne apam a na ɔne wɔn ayɛ a wobebu so no mu aba no akyerɛ wɔn. (Leviticus 26:31-33; Deuteronomium 28:15; 31:17) Daniel gye tom sɛ nea Onyankopɔn yɛe no teɛ, na ɔka sɛ: “Na wahyɛ n’asɛm a ɔka tiaa yɛn ne yɛn atemmufo a wobuu yɛn atɛn no den, sɛ ɔde bɔne kɛse a ebi mmae, wi yi ase nyinaa pɛn, sɛnea ɛbae Yerusalem no, baa yɛn so. Sɛnea wɔakyerɛw Mose mmara no mu no, saa bɔne yi nyinaa aba yɛn so; nanso yɛanhwehwɛ [Yehowa, NW] yɛn Nyankopɔn anim, sɛ yɛbɛsan afi yɛn amumɔyɛ ho, na yɛatiw wo nokware. Enti na [Yehowa, NW] nyaa bɔne ho ani de baa yɛn so, na [Yehowa, NW] yɛn Nyankopɔn yɛ trenee, ne nneyɛe a ɔyɛe nyinaa mu, na yɛantie no.”—Daniel 9:12-14.\n8. Dɛn na Daniel de n’adesrɛ a ɔde too Yehowa anim no gyinaa so?\n8 Daniel mmɔ mmɔden sɛ ɔbɛka sɛ ne manfo nneyɛe no teɛ. Na ɛfata sɛ wɔkɔɔ nnommumfa mu, sɛnea ogye tom ntɛm ara no: “Yɛayɛ bɔne, yɛadi asɛmmɔne.” (Daniel 9:15) Saa ara nso na na ɛnyɛ nea ehia no ara kwa ne sɛ wɔn amanehunu begyae. Dabi, ɔde n’adesrɛ no gyina Yehowa ankasa anuonyam ne nidi so. Sɛ Onyankopɔn de Yudafo no bɔne firi wɔn na ɔma wɔsan kɔ wɔn man mu a, ɔbɛma ne bɔhyɛ a ɔnam Yeremia so de mae no anya mmamu na ɔbɛtew Ne din kronkron no ho. Daniel srɛ sɛ: “O [Yehowa, NW], sɛ wo trenee nyinaa te no, dan w’abufuw ne w’anibere fi wo kurow Yerusalem, wo bepɔw kronkron no so ɛ! na yɛn bɔne ne yɛn agyanom amumɔyɛ nti na Yerusalem ne wo man adan ahohorade ama wɔn a wɔtete yɛn ho nyinaa.”—Daniel 9:16.\n9. (a) Adesrɛ bɛn na Daniel de wie ne mpaebɔ no? (b) Dɛn na ɛhaw Daniel, nanso ɔkwan bɛn so na ɔkyerɛɛ obu maa Onyankopɔn din?\n9 Daniel toa so bere a ɔbɔ mpae a emu yɛ den yi: “Na afei, yɛn Nyankopɔn, tie w’akoa mpaebɔ ne ne nkotɔsrɛ, na ma w’anim nhyerɛn wo kronkronbea a ayɛ amamfõ no so, wo, [Yehowa, NW] nti. Me Nyankopɔn, brɛ w’aso ase tie, bue w’aniwa na hwɛ yɛn amamfõ ne kurow a wɔabɔ wo din wɔ so no, na ɛnyɛ yɛn trenee so na yɛde yɛn nkotɔsrɛ reba w’anim yi, na wo mmɔborohunu bebree nti; [Yehowa, NW], tie, [Yehowa, NW], fa firi, [Yehowa, NW], yɛ aso na yɛ! Ntwentwɛn wo nan ase, ma ensiane wo, me Nyankopɔn ara nti, na wo din na wɔabɔ, wo kurow ne wo man so.” (Daniel 9:17-19) Sɛ Onyankopɔn amfa ne man bɔne amfiri wɔn na ɔma wɔtra nnommumfa mu, na ɔma ne kurow kronkron a ɛne Yerusalem dan amamfõ daa a, so aman ahorow bebu no sɛ Amansan Hene? So ebia wɔrenka sɛ Yehowa antumi annyina Babilon anyame tumi ano? Yiw, wɔbɛbɔ Yehowa din ahohora, na eyi haw Daniel. Wɔ mpɛn 19 a Onyankopɔn din Yehowa pue wɔ Daniel nhoma no mu no, emu 18 pue wɔ mpaebɔ yi mu!\nGABRIEL DE AHOƆHARE BA\n10. (a) Hena na wɔsomaa no baa Daniel nkyɛn, na dɛn ntia? (b) Dɛn nti na Daniel kaa Gabriel ho asɛm sɛ “ɔbarima”?\n10 Bere a Daniel gu so rebɔ mpae no, ɔbɔfo Gabriel yi ne ho adi. Ɔka sɛ: “Daniel, afei mafi maba sɛ merebɛma woanya nhumu. Wo nkotɔsrɛ mfiase mu no, asɛm bi fi bae, na maba rebɛka akyerɛ wo, efisɛ wɔdɔ w’asɛm sɛ; enti te asɛm no ase, na hu adehu no mu.” Nanso dɛn nti na Daniel ka ne ho asɛm sɛ “ɔbarima Gabriel”? (Daniel 9:20-23) Bere a Daniel pɛe sɛ ɔte anisoadehu a na wanya dedaw a ɛfa ɔpapo ne odwennini no ho ase no, obi a ɔte “sɛ ɔbarima sɛso” yii ne ho adi kyerɛɛ no. Na ɛyɛ ɔbɔfo Gabriel a na wɔasoma no sɛ ɔmmɛma Daniel nnya nhumu no. (Daniel 8:15-17) Saa ara nso na wɔ Daniel mpaebɔ no akyi no, ɔbɔfo yi baa ne nkyɛn sɛ onipa bɛkasa kyerɛɛ no sɛnea onipa kasa kyerɛ ne yɔnko.\n11, 12. (a) Ɛwom sɛ na Yehowa asɔrefie ne afɔremuka nni Babilon de, nanso ɔkwan bɛn so na Yudafo komapafo no kyerɛɛ obu maa afɔre a na Mmara no hwehwɛ sɛ wɔbɔ no? (b) Dɛn nti na wɔfrɛɛ Daniel sɛ ‘obi a wɔpɛ n’asɛm yiye’?\n11 Gabriel bedu wɔ “anwummere afɔrebɔ bere mu.” Na wɔasɛe Yehowa afɔremuka ne asɔrefie no wɔ Yerusalem, na na Yudafo no yɛ Babilonfo abosonsomfo no nnommum. Enti na Yudafo a wɔwɔ Babilon no mmɔ afɔre mma Onyankopɔn. Nanso, na ɛfata sɛ Yudafo komapafo a wɔwɔ Babilon no kamfo Yehowa na wɔbɔ no mpae wɔ bere a wɔde bɔ afɔre wɔ Mose Mmara ase no mu. Sɛ obi a na ɔwɔ ahofama kɛse ma Onyankopɔn no, na wɔfrɛ Daniel sɛ ‘obi a wɔpɛ n’asɛm yiye.’ Na Yehowa a ɔne “mpaebɔ tiefo” no ani gye ne ho, na ɔsomaa Gabriel ntɛm so sɛ ommebua Daniel gyidi mpaebɔ no.—Dwom 65:2.\n12 Bere a mpae a na Daniel bɔ Yehowa no de ne nkwa too asiane mu mpo no, ɔkɔɔ so bɔɔ Onyankopɔn mpae mprɛnsa da biara. (Daniel 6:10, 11) Ɛnyɛ nwonwa sɛ na Yehowa pɛ n’asɛm yiye! Wɔ mpaebɔ no akyi no, Onyankopɔn Asɛm a Daniel dwennwenee ho no ma otumi huu Yehowa apɛde. Daniel annyae mpaebɔ na na onim ɔkwan pa a ɔbɛfa so akɔ Yehowa anim na ama watie ne mpaebɔ. Osii Onyankopɔn trenee so dua. (Daniel 9:7, 14, 16) Ɛwom sɛ Daniel atamfo anhu mfomso biara wɔ ne ho de, nanso na onim sɛ ɔyɛ ɔbɔnefo wɔ Onyankopɔn ani so na ɔkaa ne bɔne kyerɛɛ ntɛm ara.—Daniel 6:4; Romafo 3:23.\n“ADAPƐN ADUƆSON” A ƐDE BƆNE BA AWIEI\n13, 14. (a) Asɛm a ɛho hia bɛn na Gabriel ka kyerɛɛ Daniel? (b) “Adapɛn aduɔson” no tenten yɛ ahe, na yɛyɛ dɛn hu?\n13 Hwɛ mmuae a Daniel a ɔpɛ mpaebɔ no nya! Ɛnyɛ awerɛhyem nko na Yehowa ma onyae sɛ Yudafo no bɛsan akɔ wɔn man mu, na mmom ɔma ohuu biribi a ɛho hia sen saa—pue a Mesia a wɔahyɛ no ho nkɔm no bepue nso. (Genesis 22:17, 18; Yesaia 9:6, 7) Gabriel ka kyerɛɛ Daniel sɛ: “Wɔahyɛ adapɛn [mfepɛn] aduɔson, wo man ne wo kurow kronkron no so, sɛ wonwie mmarato na wɔmma bɔne nwie odu, na wɔmpata amumɔyɛ na wɔmfa daa trenee mmra, na wɔnsɔ anisoadehu ne adiyisɛm [odiyifo] ano na wɔnsra akronkronne mu ade kronkron. Enti hu na tie sɛ: Efi asɛm a ɛka sɛ wɔnsan nkyekye Yerusalem nsi n’ananmu no fi so kosi obirɛmpɔn a wɔasra no so yɛ adapɛn ason, na adapɛn aduosia abien, wɔbɛsan akyekye, mmorɔn ne afasu, nanso ahohiahia bere mu na ɛbɛyɛ.”—Daniel 9:24, 25.\n14 Na eyi yɛ asɛmpa ankasa! Na ɛnyɛ sɛ wɔbɛsan akyekye Yerusalem na wɔasan asom wɔ asɔrefie foforo no mu nko, na mmom na “obirɛmpɔn a wɔasra no” no bepue wɔ bere pɔtee bi mu nso. Eyi bɛba wɔ “adapɛn aduɔson” mu. Esiane sɛ Gabriel mmɔ nnafua din nti, adapɛn yi nyɛ adapɛn a emu biara yɛ nnanson a ɛbɛyɛ nnafua 490—afe ne asram anan pɛ. Nkɔm a ɔhyɛe sɛ wɔbɛsan akyekye Yerusalem a ɛwɔ “mmorɔn ne afasu” no kyɛ sen saa. Adapɛn no yɛ mfepɛn. Nnɛyi nkyerɛase ahorow bi kyerɛ sɛ dapɛn biara bɛyɛ mfe ason. Sɛ nhwɛso no, “mfepɛn aduɔson” yɛ sɛnea wɔkyerɛɛ ase wɔ Daniel 9:24 ho asɛm bi a ɛwɔ Tanakh—The Holy Scriptures a Jewish Publication Society yɛe no mu. An American Translation kenkan sɛ: “Wɔahyɛ mfepɛn aduɔson ama wo man ne wo kurow kronkron no.” Nsɛm a ɛte saa pue wɔ Moffatt ne Rotherham nkyerɛase no mu.\n15. Wɔakyekyɛ “adapɛn aduɔson” no mu ayɛ no mmere abiɛsa bɛn, na na bere bɛna ne efii ase?\n15 Sɛnea ɔbɔfo no nsɛm kyerɛ no, wɔbɛkyekyɛ “adapɛn aduɔson” no mu ayɛ no mmere abiɛsa: (1) “adapɛn ason,” (2) “adapɛn aduosia abien,” ne (3) dapɛn biako. Ɛno bɛyɛ mfe 49, mfe 434, ne mfe 7—a ne nyinaa ka bom yɛ mfe 490. Anigyesɛm ne sɛ The Revised English Bible no kenkan sɛ: “Wɔahyɛ mfe aduɔson ahorow ason ama wo nkurɔfo ne wo kurow kronkron no.” Wɔ Yudafo mfe 70 nnommumfa ne amanehunu wɔ Babilon akyi no, na wobenya Onyankopɔn anim dom soronko bi mfe 490, anaa mfe 70 ahorow 7. Na ebefi ase afi “asɛm a ɛka sɛ wɔnsan nkyekye Yerusalem” no so. Eyi bɛyɛ bere bɛn?\n“ADAPƐN ADUƆSON” NO FI ASE\n16. Sɛnea Kores mmara no kyerɛe no, atirimpɔw bɛn nti na ɔmaa Yudafo no san kɔɔ wɔn man mu?\n16 Ɛfata sɛ yɛhyɛ nsɛntitiriw abiɛsa a efii “adapɛn aduɔson” no ase nsow. Nea edi kan no sii 537 A.Y.B. bere a Kores hyɛɛ mmara sɛ Yudafo nsan nkɔ wɔn man mu no. Ɛkenkan sɛ: “Sɛ Persia hene Kores se ni: Asase so ahenni nyinaa na [Yehowa, NW], ɔsoro Nyankopɔn, de ahyɛ me nsa, na ɔno ara ahyɛ me sɛ minsi ofi memma no Yerusalem a ɛwɔ Yuda. Mo man muni biara a ɔwɔ mo mu ha no, ne Nyankopɔn nni n’akyi, na ɔmforo nkɔ Yerusalem a ɛwɔ Yuda, na onkosi [Yehowa, NW] Israel Nyankopɔn fi no. Ɔno ne Nyankopɔn a ɔwɔ Yerusalem. Na obiara a waka baabiara a wakɔsoɛ hɔ hɔho no, ma ɛhɔfo mfa dwetɛ ne sika ne afide ne mmoa ɛne ayamyi ade a wɔde bɛma Onyankopɔn fi a ɛwɔ Yerusalem no nnya no kwan.” (Esra 1:2-4) Ɛda adi pefee sɛ na mmara yi atirimpɔw ne sɛ ɛbɛma wɔasan asi asɔrefie—‘Yehowa fi’—no asi ne kan sibea.\n17. Dɛn na krataa a wɔde maa Esra no kae wɔ nea enti a ɔkɔɔ Yerusalem no ho?\n17 Asɛm a ɛto so abien no sii wɔ Persia Hene Artasasta (Xerxes I ba Artasasta Longimanus) ahenni afe a ɛto so ason mu. Saa bere no na nhoma kyerɛwfo Esra de asram anan tuu kwan fii Babilon kɔɔ Yerusalem. Na okura krataa titiriw bi a efi ɔhene no hɔ, nanso amma no kwan sɛ ɔnsan nkyekye Yerusalem. Mmom no na ahyɛde a wɔde ama Esra ara ne sɛ ‘onsiesie Yehowa fie no fɛfɛɛfɛ.’ Ɛno nti na krataa no kaa sika kɔkɔɔ ne dwetɛ, anwinne kronkron, awi, bobesa, ngo, ne nkyene a wɔde bɛboa ɔsom wɔ asɔrefie hɔ, ne wɔn a wɔsom wɔ hɔ a ɛnsɛ sɛ wɔma wotua tow ho asɛm no.—Esra 7:6-27.\n18. Asɛm bɛn na ɛhaw Nehemia, na ɛyɛɛ dɛn na Ɔhene Artasasta tee?\n18 Asɛm a ɛto so abiɛsa no sii wɔ mfe 13 akyi wɔ Persia Hene Artasasta afe a ɛto so 20 mu. Saa bere no na Nehemia som sɛ ne nsahyɛfo wɔ “Susan aban” mu. Na nkaefo a wɔsan fii Babilon bae no akyekye Yerusalem akodu baabi. Nanso na nneɛma nkɔ yiye. Nehemia tee sɛ “Yerusalem afasu no abubu, na n’apon nso, wɔde ogya ahyew.” Eyi haw no yiye, na odii awerɛhow. Bere a wobisaa Nehemia nea enti a odi awerɛhow no, obuae sɛ: “Ɔhene tiri nkwa nkosi daa! Ɛdɛn nti na m’anim renyɛ mmɔbɔmmɔbɔ, sɛ kurow a m’agyanom adamoa wɔ mu no ayɛ akurofõ na wɔde ogya ahyew n’apon no.”—Nehemia 1:1-3; 2:1-3.\n19. (a) Bere a Ɔhene Artasasta bisaa Nehemia nea ɔhwehwɛ no, dɛn na odii kan yɛe? (b) Dɛn na Nehemia bisae, na dɛn na ɔyɛ de kyerɛe sɛ onim nea Onyankopɔn yɛe wɔ asɛm no mu?\n19 Nehemia ho kyerɛwtohɔ no toa so ka sɛ: “Na ɔhene no ka kyerɛɛ me sɛ: Na ɛdɛn na worehwehwɛ yi? Ɛnna mebɔɔ ɔsoro Nyankopɔn mpae, na misee ɔhene no sɛ: Sɛ eye ɔhene ani so, na sɛ w’akoa anya w’anim dom a, anka woasoma me Yuda ma makɔ m’agyanom adamoa kurow no mu makɔkyekye bio.” Artasasta ani gyee asɛm a Nehemia de too n’anim yi ho, na odii nea ɔsan bisae no ho dwuma: “Sɛ eye ɔhene ani so a, ma wɔmma me nhoma, na memfa menkɔma asuogya amradofo no, sɛ wonnya me kwan nkosi sɛ medu Yuda, ne nhoma nso a mede mekɔma ɔhene kwaehwɛfo Asaf, sɛ ɔmma me nnua a mede mɛyɛ aban a ɛwɔ ofi no ho no apon no mpuran, ne kurow no fasu no de, ne ofi a merekɔ mu no de no.” Nehemia huu nea Yehowa yɛe wɔ eyi nyinaa mu no na ɔkae sɛ: “Na me Nyankopɔn ayamye nsa a ɛwɔ me so no nti, ɔhene no maa me.”—Nehemia 2:4-8.\n20. (a) Bere bɛn na asɛm a wɔkae sɛ “wɔnsan nkyekye Yerusalem” no fii ase? (b) Bere bɛn na “adapɛn aduɔson” no fii ase, na ɛbaa awiei bere bɛn? (d) Adanse bɛn na ɛkyerɛ sɛ bere a wɔkae sɛ “adapɛn aduɔson” no befi ase ne bere a ɛbɛba awiei no ne saa bere no pɛpɛɛpɛ?\n20 Ɛwom sɛ wɔmaa no kwan wɔ ɔsram Nisan mu wɔ Artasasta ahenni afe a ɛto so 20 mfiase de, nanso asram bi twaam ansa na “asɛm a ɛka sɛ wɔnsan nkyekye Yerusalem” no fii ase. Eyi sii bere a Nehemia duu Yerusalem na ofii adwuma no ase no. Esra akwantu no dii asram anan, nanso na Susan wɔ Babilon apuei fam kilomita bɛboro 322 ma enti na ɛne Yerusalem ntam kwan ware yiye. Ɛnde, ɛbɛyɛ sɛ Nehemia duu Yerusalem wɔ ɛrekɔ Artasasta afe a ɛto so 20 awiei anaasɛ 455 A.Y.B. Saa bere no na “adapɛn aduɔson” anaa mfe 490 a na wɔahyɛ ho nkɔm no fii ase. Na ɛbɛba awiei wɔ 36 Y.B. awiei mu hɔ.—Hwɛ “Bere Bɛn na Artasasta Fii Ase Dii Hene?” a ɛwɔ kratafa 197 no.\n“OBIRƐMPƆN A WƆASRA NO” YI NE HO ADI\n21. (a) Na dɛn na wɔbɛyɛ wɔ “adapɛn ason” a edi kan no mu, na wɔbɛyɛ eyi wɔ tebea horow bɛn mu? (b) Na afe bɛn na Mesia no bepue, na dɛn na Luka Asɛmpa no ka sɛ esii saa bere no?\n21 Edii mfe ahe ansa na wɔresan akyekye Yerusalem ankasa? Na wɔbɛsan akyekye kurow no wɔ “ahohiahia bere mu” esiane Yudafo no ankasa ntam nsɛnnennen ne ɔsɔretia a na efi Samariafo ne afoforo hɔ nti. Ɛda adi sɛ ebeduu bɛyɛ 406 A.Y.B. no, na wɔawie adwuma no sɛnea ɛsɛ wɔ—“adapɛn ason” anaa mfe 49 mu. (Daniel 9:25) Na bere a ɛyɛ adapɛn 62 anaa mfe 434 bɛba wɔ ɛno akyi. Na Mesia a wɔahyɛ ne ho bɔ akyɛ no bepue wɔ saa bere no akyi. Sɛ yɛkan mfe 483 (49 ne 434) fi 455 A.Y.B. a, ɛde yɛn ba 29 Y.B. mu. Dɛn na esii saa bere no? Asɛmpa no kyerɛwfo Luka ka kyerɛ yɛn sɛ: “Kaesare Tiberio ahenni afe a ɛto so dunnum so a Pontio Pilato di Yudea amrado, na Herode di Galilea mansinhene . . . no, Onyankopɔn asɛm baa Sakaria ba Yohane nkyɛn sare so. Na ɔbaa Yordan ho asase nyinaa so bɛkaa adwensakra asubɔ a ɛde kɔ bɔne fafiri mu.” Saa bere no na “nnipa no rehwɛ” Mesia no kwan.—Luka 3:1-3, 15, NW.\n22. Bere bɛn na ɔkwan bɛn so na Yesu bɛyɛɛ Mesia a wɔahyɛ no ho nkɔm no?\n22 Na Yohane nyɛ Mesia a wɔahyɛ ne ho bɔ no. Nanso Yohane kaa nea ohui wɔ Yesu Nasareni no asubɔ wɔ 29 Y.B. twabere mu ho no ho asɛm sɛ: “Mihuu Honhom no sɛ ofi soro resian sɛ aborɔnoma, na ɔbɛtraa no so. Na me de, anka minnim no, na nea ɔsomaa me sɛ memmɛbɔ asu nsu mu no, ɔno ara na osee me sɛ: Nea wubehu sɛ Honhom no resian abɛtra no so no, ɔno ne nea ɔbɔ asu Honhom Kronkron mu. Na mahu na madi adanse sɛ oyi ne Nyankopɔn ba no.” (Yohane 1:32-34) Bere a wɔbɔɔ Yesu asu no ɔbɛyɛɛ Nea Wasra No—Mesia anaa Kristo. Ɛno akyi pɛɛ no, Yohane suani Andrea hyiaa Yesu a wɔasra no no, na afei ɔka kyerɛɛ Simon Petro sɛ: “Yɛahu Mesia no.” (Yohane 1:41) Enti, “obirɛmpɔn a wɔasra no” no puee bere ano pɛpɛɛpɛ—wɔ adapɛn 69 awiei!\nNSƐM A ESISII WƆ DAPƐN A ETWA TO NO MU\n23. Dɛn nti na na ɛsɛ sɛ “obirɛmpɔn a wɔasra no” no wu, na bere bɛn na eyi besi?\n23 Na dɛn na wɔbɛyɛ wɔ dapɛn a ɛto so 70 no mu? Gabriel kae sɛ wɔahyɛ bere a ɛyɛ “adapɛn aduɔson” no “sɛ wonwie mmarato na wɔmma bɔne nwie odu, na wɔmpata amumɔyɛ na wɔmfa daa trenee mmra, na wɔnsɔ anisoadehu ne odiyifo ano na wɔnsra Kronkron mu Kronkronbea.” Sɛ wɔbɛyɛ eyi a, na ɛsɛ sɛ “obirɛmpɔn a wɔasra no” no wu. Bere bɛn? Gabriel kae sɛ: “Adapɛn aduosia abien no akyi no, wobetwa Mesia no akyene a ɛrenka no hwee. . . . Na ɛsɛ sɛ ɔma apam no tra hɔ dapɛn biako ma nnipa pii; na ɔbɛma afɔrebɔ ne ayɛyɛdema agyae wɔ dapɛn no fã mu.” (Daniel 9:26a, 27a, NW) Na bere a emu yɛ den no bɛba wɔ “dapɛn no fã” mu, kyerɛ sɛ, mfepɛn a etwa to no mfinimfini.\n24, 25. (a) Sɛnea wɔhyɛɛ nkɔm no, bere bɛn na Kristo wui, na dɛn na ne wu ne ne wusɔre ma ɛbaa awiei? (b) Dɛn na Yesu wu no tumi yɛe?\n24 Yesu Kristo fii ne baguam som adwuma no ase wɔ 29 Y.B. awiei mu hɔ, na edii mfe abiɛsa ne fã. Sɛnea wɔhyɛɛ nkɔm no, ‘wotwaa’ Kristo ‘kyenee’ wɔ 33 Y.B. mfiase bere a owui wɔ asɛndua so na ɔde ne desani nkwa mae sɛ agyede maa adesamma no. (Yesaia 53:8; Mateo 20:28) Bere a Yesu a wanyan afi awufo mu no de ne desani nkwa a ɔde bɔɔ afɔre no bo kɔmaa Onyankopɔn wɔ soro no, na enhia bio sɛ wɔde mmoa bɔ afɔre na wɔde ayɛyɛde ma sɛnea na Mmara no hwehwɛ no. Ɛwom sɛ Yudafo asɔfo no kɔɔ so bɔɔ afɔre kosii sɛ wɔsɛee Yerusalem asɔrefie no wɔ 70 Y.B. mu de, nanso na saa afɔrebɔ ahorow no nsɔ Onyankopɔn ani bio. Na wɔde afɔrebɔ a eye sen ɛno, nea wɔrensan mmɔ bio da, asi ananmu. Ɔsomafo Paulo kyerɛwee sɛ: “[Kristo] bɔɔ bɔne ho afɔre prɛko . . . Efisɛ ɔnam afɔrebɔ biako so ma wɔn a wɔretew wɔn ho no ayɛ pɛ de kosi daa.”—Hebrifo 10:12, 14, NW.\n25 Ɛwom sɛ bɔne ne owu kɔ so haw adesamma de, nanso twa a wotwaa Yesu kyenee wɔ owu mu ne ne wusɔre a ɔnam so kɔtraa soro no maa nkɔmhyɛ nyaa mmamu. ‘Ɛma wowiee mmarato, ɛmaa bɔne wiee du, ɛpataa amumɔyɛ, na ɛde trenee bae.’ Na Onyankopɔn ayi Mmara apam a ɛma ɛdaa adi sɛ Yudafo no yɛ abɔnefo na ebuu wɔn fɔ no afi hɔ. (Romafo 5:12, 19, 20; Galatifo 3:13, 19; Efesofo 2:15; Kolosefo 2:13, 14) Afei de wobetumi de nnebɔneyɛfo a wonu wɔn ho no bɔne afiri wɔn, na wobetumi de ho asotwe akyɛ wɔn. Ɛdenam Mesia no afɔrebɔ no so no, wobetumi asiesie wɔn a wɔda gyidi adi no ne Onyankopɔn ntam. Na wobetumi ahwɛ kwan sɛ wobenya Onyankopɔn akyɛde a ɛne “daa nkwa, yɛn Awurade Kristo Yesu mu.”—Romafo 3:21-26; 6:22, 23; 1 Yohane 2:1, 2.\n26. (a) Ɛwom sɛ na wɔayi Mmara apam no afi hɔ de, nanso apam bɛn ‘na wɔma ɛtraa hɔ dapɛn biako’? (b) Dɛn na esii wɔ dapɛn a ɛto so 70 no awiei?\n26 Enti Yehowa nam wu a Kristo wuu 33 Y.B. so yii Mmara apam no fii hɔ. Ɛnde, yɛbɛyɛ dɛn atumi aka sɛ ɛsɛ sɛ Mesia no “ma apam no tra hɔ dapɛn biako ma nnipa pii”? Efisɛ ɔmaa Abraham apam no traa hɔ. Onyankopɔn maa Abraham asefo a wɔyɛ Hebrifo nyaa saa apam no mu nhyira horow no kosii sɛ dapɛn a ɛto so 70 no baa awiei. Nanso wɔ “adapɛn aduɔson” no awiei wɔ 36 Y.B. mu no, ɔsomafo Petro kaa asɛm no kyerɛɛ Italiani komapafo Kornelio, ne fiefo, ne Amanaman mufo afoforo. Na efi saa da no, wofii ase kaa asɛmpa no wɔ amanaman mufo mu.—Asomafo no Nnwuma 3:25, 26; 10:1-48; Galatifo 3:8, 9, 14.\n27. “Kronkron mu Kronkronbea” bɛn na wɔsraa no no, na wɔ ɔkwan bɛn so?\n27 Nkɔmhyɛ no san ka siei sɛ wɔbɛsra “Kronkron mu Kronkronbea” no. Eyi nkyerɛ sɛ wɔbɛsra Yerusalem asɔrefie no Kronkron mu Kronkronbea anaasɛ mpiakyiri no. Asɛm “Kronkron mu Kronkronbea” no kyerɛ Onyankopɔn soro trabea. Ɛhɔ na Yesu de ne desani afɔrebɔ no bo maa N’agya. Yesu asubɔ wɔ 29 Y.B. no ma wɔsraa saa ɔsoro honhom trabea a asase so ntamadan no ne asɔrefie a ɛbaa akyiri yi mu Kronkron mu Kronkronbea no gyina hɔ ma no anaa wɔtew ho.—Hebrifo 9:11, 12.\nONYANKOPƆN SII NKƆMHYƐ NO SO DUA\n28. Dɛn na ‘anisoadehu ne odiyifo a wɔbɛsɔ n’ano’ no kyerɛ?\n28 Mesia no ho nkɔm a ɔbɔfo Gabriel hyɛe no nso kae sɛ ‘wɔbɛsɔ anisoadehu ne odiyifo ano.’ Eyi kyerɛe sɛ Onyankopɔn begye nkɔmhyɛ asɛm biara a wɔka siei wɔ Mesia no ho—nea ɔnam n’afɔrebɔ so yɛe nyinaa, ne wusɔre, ne ho adi a okoyii wɔ soro ne nsɛm foforo a esisii wɔ dapɛn a ɛto so 70 no mu—no atom, ebenya mmamu, na wobetumi de ho ato so. Wɔbɛsɔ anisoadehu no ano, ɛbɛfa Mesia no nkutoo ho. Ɛnam ɔno ne adwuma a Onyankopɔn nam no so yɛe no so na enya mmamu. Ɛnam Mesia a wɔhyɛɛ ne ho nkɔm no nkutoo so na yebetumi anya anisoadehu no nkyerɛase a ɛteɛ. Biribi foforo biara nni hɔ a ɛbɛma yɛahu nea ɛkyerɛ.\n29. Na dɛn na ɛbɛba Yerusalem a wɔasan akyekye no so, na dɛn ntia?\n29 Na Gabriel ahyɛ nkɔm dedaw sɛ wɔbɛsan akyekye Yerusalem. Afei ɔhyɛ saa kurow a wɔsan kyekyee no ne n’asɔrefie no sɛe ho nkɔm sɛ: “Obirɛmpɔn a ɔbɛba no man no bɛsɛe kurow ne kronkronbea no, na n’awiei bɛyɛ nyirisramso mu, na akodi bedu awiei, amamfõyɛ a wɔahyɛ no pintinn. . . . Na amamfõyɛ akyide no atifi na ɔsɛefo bɛba, na ɛbɛkɔ so akosi sɛ ɔsɛe pasaa a wɔahyɛ no pintinn behwie agu amamfõyɛfo no so.” (Daniel 9:26b, 27b) Ɛwom sɛ na ɔsɛe yi bɛba wɔ “adapɛn aduɔson” no akyi de, nanso nsɛm a esisii wɔ “dapɛn” a etwa to no mu, bere a Yudafo no poo Kristo na wɔma wokum no no na na ɛde bɛba.—Mateo 23:37, 38.\n30. Sɛnea abakɔsɛm mu kyerɛwtohɔ kyerɛ no, ɔkwan bɛn so na nea Bere Sodifo Kɛse no hyɛe no nyaa mmamu?\n30 Abakɔsɛm kyerɛwtohɔ ahorow kyerɛ sɛ Roma asraafo a na Siria Amrado Cestius Gallus da wɔn ano betwaa Yerusalem ho hyiae wɔ 66 Y.B. mu. Ɛwom sɛ Yudafo no ne wɔn koe de, nanso Roma asraafo a na wokurakura abosonsom agyiraehyɛde ahorow no hyɛn kurow no mu fii ase tutuu asɔrefie ɔfasu no ase wɔ kusuu fam. Ɛhɔ a na wogyina no ma wɔyɛɛ “akyide” a na ebetumi de ɔsɛe pasaa aba. (Mateo 24:15, 16) Wɔ 70 Y.B. mu no, Romafo a Ɔsahene Titus da wɔn ano no bae te sɛ “nyirisramso,” na wɔbɛsɛee kurow no ne n’asɔrefie no. Biribiara ansiw wɔn kwan, efisɛ na Onyankopɔn—‘ahyɛ’—eyi ato hɔ. Na Bere Sodifo Kɛse, Yehowa, asan ama n’asɛm abam!\n• Bere a na mfe 70 Yerusalem amamfõyɛ no reba awiei no, adesrɛ bɛn na Daniel de too Yehowa anim?\n• Na “adapɛn aduɔson” no tenten yɛ ahe, na bere bɛn na efii ase na ɛbaa awiei bere bɛn?\n• Bere bɛn na “obirɛmpɔn a wɔasra no” no puei, na bere a emu yɛ den bɛn mu na ‘wotwaa no kyenee’?\n• Apam bɛn na wɔma ‘ɛtraa hɔ dapɛn biako maa nnipa pii’?\n• Dɛn na esii wɔ “adapɛn aduɔson” no akyi?\nbere bɛn na efii ase?\n[Kratafa 197 adaka/mfonini]\nBere Bɛn na Artasasta Fii Ase Dii Hene?\nABAKƆSƐM akyerɛwfo adwene nhyia wɔ afe a Persia Hene Artasasta fii ase dii hene no ho. Ebinom ka sɛ obedii hene wɔ afe 465 A.Y.B. mu, efisɛ ne papa, Xerxes, fii ase dii hene wɔ 486 A.Y.B. mu, na owui wɔ n’ahenni afe a ɛto so 21 mu. Nanso, adanse a edi mũ wɔ hɔ a ɛkyerɛ sɛ Artasasta traa ahengua no so wɔ 475 A.Y.B. mu na n’ahenni afe a edi kan fii ase 474 A.Y.B.\nNkyerɛwee ne adwini a wotutu fii tete Persia ahenkurow Persepolis mu kyerɛ sɛ Xerxes ne ne papa Dario I boom dii hene. Sɛ wɔboom dii hene mfe 10, na Dario wui wɔ 486 A.Y.B. akyi no Xerxes nkutoo dii hene mfe 11 a, ɛnde na ɛkyerɛ sɛ Artasasta ahenni afe a edi kan bɛyɛ 474 A.Y.B.\nAdanse foforo fa Atene Sahene Themistocles a odii Xerxes asraafo so nkonim wɔ 480 A.Y.B. mu ho. Akyiri yi ɔhweree Helafo no anim dom na wɔbɔɔ no sobo sɛ otutu ɔman no ase. Themistocles guan kɔhwehwɛɛ ahobammɔ wɔ Persia ahemfie, faako a wogyee no fɛw so no. Sɛnea Helani abakɔsɛm kyerɛwfo Thucydides kyerɛ no, eyi sii bere a Artasasta “bɛtraa ahengua no so nkyɛe no.” Helani abakɔsɛm kyerɛwfo Diodorus Siculus ka sɛ Themistocles wui wɔ 471 A.Y.B. mu. Esiane sɛ Themistocles srɛe sɛ wɔmma ɔmfa afe biako nsua Persia kasa ansa na wakohu Ɔhene Artasasta nti, ɛbɛyɛ sɛ wannu Asia Kumaa wɔ 473 A.Y.B. akyi. Jerome Chronicle of Eusebius gye saa bere no tom. Esiane sɛ Themistocles beduu Asia 473 A.Y.B. bere a na Artasasta “bɛtraa ahengua no so nkyɛe” nti, Germanni nhomanimfo Ernst Hengstenberg kae wɔ ne nhoma Christology of the Old Testament no mu sɛ Artasasta fii ase dii hene wɔ 474 A.Y.B. mu sɛnea afoforo ka no. Ɔka kaa ho sɛ: “Artasasta afe aduonu yɛ afe 455 ansa na wɔrewo Kristo.”\n[Asɛm a Wɔahyehyɛ/Mfonini ahorow wɔ kratafa 188, 189]\n455 A.Y.B. 406 A.Y.B. 29 Y.B. 33 Y.B. 36 Y.B.\n“Asɛm a ɛka sɛ Yerusalem” Mesia Wotwa Mesia “Adapɛn\nwɔnsan nkyekye a wɔsan no pue no kyene aduɔson”\nYerusalem” kyekyee no no awiei\nadapɛn 7 adapɛn 62 dapɛn 1\nmfe 49 mfe 434 mfe 7\n[Mfonini nkutoo na ɛwɔ kratafa 180]\n[Mfonini nkutoo na ɛwɔ kratafa 193]\nShare Share Wɔkyerɛ Bere a Mesia No Bɛba\ndp ti 11 kr. 180-197


KENKAN WƆ Afrikaans Albanian Amharic Arabic Armenian Aymara Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maltese Maya Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tatar Tetun Dili Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Waray-Waray Xhosa Yoruba Zapotec (Isthmus) Zulu\n“Wɔato aba ayi ɔsɔfopɔn Jorge Mario Bergoglio, S.J., sɛ Ɔsɔfo Kunini (Pope). Ɔno ne Petro nanmusini a ɔtɔ so 265.”—VATICAN INFORMATION SERVICE, VATICAN CITY, MARCH 13, 2013.\n“Ɔsɔfo panin a ɔwɔ Rome no korɔn na ɔwɔ dibea sene obiara wɔ Asɔre no mu, efisɛ ɔno ne Ɔhotefo Petro nanmusini. Ɔnyaa saa tumi no fii Yesu Kristo hɔ.”—THE PRIMACY OF THE BISHOP OF ROME DURING THE FIRST THREE CENTURIES, 1903, BY VINCENT ERMONI.\n‘Roman Pope na ɔdi Ɔkronkronni Petro adeɛ na ne dibea korɔn sene obiara. Sɛ obi gye wei ho kyim a, wabɔ mmusuo [kyerɛ sɛ ɔyɛ otuatewfo]’—VATICAN ABADWAFO NHYIAM A ƐDI KAN, JULY 18, 1870.\nKATOLEKFO ɔpepem pii a wɔwɔ wiase no deɛ, asɛm a Vatican Badwa no de too dwa afe 1870 mu no yɛ asɔre no nkyerɛkyerɛ a obiara ntumi nsesa no. Nanso nea ɛsɛ sɛ yɛbisa ne sɛ, saa asɛm no yɛ Bible nkyerɛkyerɛ anaa? Afei nso ɛyɛ ampa sɛ Pope Francis na ɔredi ɔsomafo Petro adeɛ? Ka a wɔka sɛ Petro yɛ pope a ɔdi kan no nso ɛ, ɛyɛ ampa?\n‘ƆBOTAN YI SO NA MEDE M’ASƆRE BƐSIE’\nAsɛm a ɛwɔ Mateo 16:16-19 ne Yohane 21:15-17 no, ɛno na ɛmaa Vatican Badwa no de too dwa wɔ afe 1870 mu sɛ Roman Pope na ɔdi Petro adeɛ. Nkɔmmɔ a ɛkɔɔ so wɔ Yesu ne Petro ntam ne nsɛm foforo a ɛwɔ Bible mu no ma yɛhu sɛ na ɔsomafo Petro di dwuma titiriw bi wɔ tete Kristofo no mu. Bere a ɛdi kan a Yesu ne Petro hyiae no, Yesu kaa sɛ Petro bɛda su a ɛte sɛ ɛboɔ adi wɔ n’asetenam. (Yohane 1:42) Nanso, ɛno kyerɛ sɛ Kristo maa Petro dibea a na ɛkorɔn kyɛn obiara?\nSɛ yɛkenkan Mateo 16:17, 18 a, ɛhɔ na Yesu ka kyerɛɛ Petro sɛ: “Mese wo sɛ: Wone Petro na ɔbotan yi so na mede [m’asɔr, Fante Bible] bɛsie.” * Edin Petro no, ase kyerɛ “Ɔbotan.” Nanso asɛm a Yesu kae yi, na ɔrepɛ akyerɛ sɛ ɔde ‘n’asɔre’ anaa n’asafo bɛsi Petro a ɔyɛ onipa no so? Petro na na ɔbɛyɛ Yesu akyidifo nyinaa mu kɛse anaa? Sɛn na asomafo a na wɔwɔ hɔ no faa Yesu asɛm no? Sɛ wokan Nsɛmpa no a, wobɛhu sɛ bere a Yesu ne asomafo no bɔɔ saa nkɔmmɔ no, akyiri yi wɔgyee akyinnye mpɛn pii sɛ hwan na ɔyɛ wɔn mu kɛse. (Mateo 20:20-27; Marko 9:33-35; Luka 22:24-26) Sɛ Yesu de tumi a ɛte saa maa Petro a, anka asomafo no bɛgye nea ɔyɛ wɔn mu kɛse no ho akyinnye anaa?\nPetro ankasa tee Yesu asɛm no ase sɛn? Ná Petro yɛ Israelni, enti ɛbɛyɛ sɛ na ɔnim nkɔmhyɛ a ɛwɔ Hebri kyerɛwnsɛm no mu a ɛfa “ɔboɔ” anaa “tweaso tiboɔ” anaasɛ tweatiboɔ ho no. (Yesaia 8:13, 14; 28:16; Sakaria 3:9) Bere a Petro kyerɛw krataa kɔmaa ne nuanom Kristofo no, ɔkyerɛɛ mu sɛ ‘tweatiboɔ’ a na wɔahyɛ ho nkɔm no ne Awurade Yesu Kristo, Mesia no. Petro de Hela asɛmfua pe’tra na ɛyɛɛ adwuma, na Kristo nko ara na ɔde kaa ne ho asɛm. Saa asɛmfua koro no ara na Yesu de yɛɛ adwuma wɔ Mateo 16:18.—1 Petro 2:4-8.\nƆsomafo Paulo nso, na ɔyɛ Yesu akyidini mapa. Wohwɛ a, na Paulo gye di sɛ Yesu ama Petro tumi sene obiara? Ná Paulo gye tom sɛ Petro di dwuma titiriw wɔ tete Kristofo asafo no mu, na ɔkaa sɛ Petro ka wɔn a “wɔbu wɔn sɛ adum” no ho. Enti Paulo deɛ sɛ ɔka “adum” a, na ɛnyɛ baakofo ho asɛm na ɔreka. (Galatifoɔ 2:9) Bio nso, sɛ na Yesu adi kan apaw Petro sɛ asafo no ti a, adɛn nti na ne mfɛfo Kristofo no anka sɛ ɔyɛ edum, na mmom wɔkaa sɛ wɔbu no sɛ edum?\nBere bi Paulo huu sɛ sɛnea Petro ne nnipa bi te no, ɛmfa ne kwan mu. Wei nti Paulo amfa fɛre ankatakata nneɛma so, mmom ɔkaa sɛ: “Megyinaa n’anim kasa tiaa no ɛfiri sɛ na wadi mfomsoɔ bi.” (Galatifoɔ 2:11-14) Paulo anya adwene sɛ Kristo de n’asɔre anaa n’asafo asi Petro anaa onipa foforo biara so. Ɔno deɛ, na ɔgye di sɛ wɔde asafo no asi Yesu Kristo so, na ɔno ne asafo no fapem. Enti Paulo fam no, na “ɔbotan no ne Kristo.”—1 Korintofoɔ 3:9-11; 10:4.\n“WONE PETRO . . .”\nƐnneɛ, Yesu asɛm a ɔse: ‘Wone Petro, na ɔbotan yi so na mede m’asɔre bɛsie’ no kyerɛ sɛn? Sɛ obi ka asɛm bi na wopɛ sɛ wote ase yie a, gye sɛ wohu nea enti a ɔkaa asɛm no. Sɛ saa a, dɛn koraa na na Yesu ne Petro reka ho asɛm? Yesu bisaa n’asuafo no sɛ: “Mose me ne hwan?” Petro antwentwɛn so koraa na ɔbuaa sɛ: “Wone Kristo no, Onyankopɔn teasefoɔ no ba!” Mmuaeɛ a Petro mae no nti, Yesu kamfoo no. Afei ɔka kaa ho sɛ ɔde ‘n’asɔre’ anaa n’asafo bɛsi “ɔbotan” bi so. Saa ɔbotan no na na Petro akyerɛ sɛ ɔwɔ mu gyidie no; ɔbotan no ne Yesu ankasa.—Mateo 16:15-18.\nYesu asɛm a ɛse: ‘Wone Petro, na ɔbotan yi so na mede m’asɔre bɛsie’ no kyerɛ sɛn?\n“Asɔre Agyanom” pii foa so sɛ ɔbotan a wɔka ho asɛm wɔ Mateo 16:18 no ne Kristo. Ɛho nhwɛso ne sɛ Yesu wuo akyi bɛboro mfe 450 no, Augustine kyerɛwee sɛ, “Awurade kaa sɛ: ‘Ɔbotan yi so na mɛsi m’asɔre’, efisɛ na Petro adi kan aka akyerɛ Yesu sɛ: ‘Wone Kristo, Onyankopɔn teasefoɔ no ba.’ Yesu nso ka kyerɛɛ Petro sɛ ɔbotan a woaka ho asɛm yi so na mede M’asɔre bɛsie.” Augustine kaa no mpɛn pii sɛ, “Ɔbotan no (Petra) ne Kristo.”\nYɛhwɛ nea Katolekfo a wɔwɔ hɔ nnɛ gye di ne nea Augustine ne afoforo kae no a, ɛnneɛ sɛ saafo no te ase a, anka wɔbɛbu wɔn atuatewfo. Switzerlandni nyamekyerɛni Ulrich Luz nso kaa sɛ, ɛnnɛ, adwene a Bible ho abenfo kura wɔ saa asɛm yi ho no, anka Vatican Abadwafo a wɔhyiaam afe 1870 no bɛbu wɔn atuatewfo.\nPOPE—ƆNO NA ƆDI PETRO ADEƐ?\nNá ɔsomafo Petro nnim abɔdin “pope” no ho hwee. Nea ɛwom ne sɛ asɔfopɔn pii a wɔnyɛ Romafo nso de abɔdin no frɛɛ wɔn ho kɔsii afe 900 mu. Ɛno mpo no na wɔntaa mfa nyɛ adwuma sɛ abɔdin titiriw biara kɔsii afe 1,100 awiei mu hɔ. Afei nso, tete Kristofo no ansusu sɛ wɔde dibea a ɛkorɔn ama Petro na sɛ ɔwu a ebinom bɛba abɛdi n’adeɛ. Ɛno nti ɔbenfo Martin Hengel a ɔfi Germany kaa sɛ, “abakɔsɛm ho akyerɛwfo ne nyamekyerɛfo biara nni hɔ a wɔbɛtumi akyerɛ nea ɛyɛe a popenom ‘tumidie’ bae.”\nWohwɛ nea yɛaka yi nyinaa a, wobɛyi nsɛmmisa a ɛdidi so yi ano sɛn? Wohwɛ a Petro yɛ pope a ɔdi kan, na ɔwɔ ananmusifo? Afei nea Katolekfo kyerɛkyerɛ sɛ Pope korɔn na ɔwɔ tumi sene obiara no, saa na Bible no ka? Nsɛmmisa yi nyinaa ho mmuaeɛ yɛ dabi. Nanso, akyinnye biara nni ho sɛ Yesu de n’asɔre anaa n’asafo a ɛyɛ nokware no sii ɔno ankasa so. (Efesofoɔ 2:20) Ɛnneɛ, ɛhia sɛ yɛn mu biara bisa ne ho sɛ, Nokware asafo no, mahu anaa?\n^ nky. 8 Kyerɛwnsɛm a ɛwɔ saa asɛm yi mu nyinaa fi Twerɛ Kronkron Asante Twi Bible no mu.\nNea Ɛyɛe a Popenom Tumidie Bae\nAfe 32: Yesu kaa sɛ ɔbɛsi n’asɔre anaa n’asafo asi ɔno ankasa so; wanka sɛ ɔsomafo Petro bɛnya tumi a ɛkorɔn sene obiara\nAfe 55-64: Asomafo Paulo ne Petro kyerɛwee wɔn nkrataa ahorow, na wɔkyerɛkyerɛɛ mu sɛ Yesu nko ara ne Kristofo asafo no fapem\nAfe 254-257: Roma sɔfopanin Stephen fii ase kekaa sɛ ɔyɛ Petro nanmusini enti ɔkorɔn sene asɔfo mpanimfoɔ a wɔaka no, nanso asɔfo mpanimfoɔ te sɛ Firmilian a ɔfiri Kaesarea ne Cyprian a ɔfiri Carthage ne no anyɛ adwene\nAfe 296-304: Saa bere yi na wɔhuu nkyerɛwee a ɛdi kan a ɛdi adanse sɛ wɔde abɔdin “papa,” anaa “pope” frɛɛ ɔsɔfopanin a ɔwɔ Rome\nAfe 500 mu: Roma sɔfopanin bi nso a ne din de Leo I, gyinaa asɛm a ɛwɔ Mateo 16:18 so kaa sɛ ne dibea korɔn sene asɔfo mpanimfoɔ afoforo\nAfe 600 mu: Wɔfirii ase de papa (pope) dii dwuma kɛse sɛ abɔdin maa ɔsɔfo panin a ɔwɔ Rome no, nanso asɔfo mpanimfoɔ a wɔnyɛ Romafo nso kɔɔ so de abɔdin pope no frɛɛ wɔn ho kɔsii afe 900 mu\nAfe 1075: Sɛnea abakɔsɛm kyerɛwfo bi kae no, Gregory VII de too dwa sɛ abɔdin “pope” no yɛ Roma sɔfopanin nko ara dea. Roma sɔfopanin a wabɛyɛ pope nko ara na ɔkura tumi a yɛfrɛ no Dictatus Papae (Tumi a Pope no wɔ); “ɛte sɛ nea ɔno nko ara na ɔtumi gyina Kristo ananmu”\nAfe 1870: Vatican Badwa a Ɛdi Kan no yɛɛ no mmara sɛ “Roman Pope na ɔdi Ɔhotefo Petro adeɛ. Petro na ɔyɛ Asomafo no Panin ne Kristo Nanmusini na Asɔre no nyinaa, ɔno na ɔda ano”


Забур 20 CARS - Nnwom 20 AKCB\n1Awurade ntie wo wɔ wʼahohia mu;\nYakob Nyankopɔn din mmɔ wo ho ban.\n2Ɔmfa mmoa mfi kronkronbea hɔ mmrɛ wo,\nna omfi Sion mmɛhyɛ wo den.\n3Ɔnkae wʼafɔrebɔ nyinaa,\nna ɔmma wo hyew afɔre nsɔ nʼani.\n4Ɔmma wo nea wo koma pɛ,\nna wo nhyehyɛe nyinaa nyɛ yiye.\n5Yɛbɛbɔ ose bere a woadi nkonim,\nna yɛama yɛn frankaa so wɔ yɛn Nyankopɔn din mu.\nAwurade nyɛ wʼabisade nyinaa mma wo.\n6Afei mahu sɛ Awurade ma nea wasra no no nkonimdi,\nofi ne kronkronbea wɔ ɔsoro gye no so,\nɔde ne nkonimdi tumi a ɛwɔ ne nsa nifa mu no.\n7Ebinom de wɔn ho to wɔn nteaseɛnam so\nna afoforo nso, wɔn apɔnkɔ so,\nnanso yɛn de, yɛde yɛn ho to Awurade yɛn Nyankopɔn din so.\n8Wɔbrɛ wɔn ase ma wɔhwehwe ase,\nna yɛn de, yɛsɔre gyina kirebenn.\n9Awurade, ma ɔhene nkonimdi!\nYɛfrɛ a, gye yɛn so!\nAKCB : Nnwom 20